Sketsa di Pusat Pemberian Vaksin

P: Dr saya tak mboh (tak nak) cucuk vaksin dos 2 ni.

D: Apasal?

P: Saya dengar satu audio mengatakan bahawa vaksin itu bahaya. Terutamanya vaksin baru Pfizer, kerana dia mengeluarkan duri protein yang tak dak butang tutup.

Pembentukan duri protein itu akan berkali-kali ganda tanpa henti sehingga boleh menyebabkan tersumbat di dalam badan dan akhir sekali akan timbul penyakit lain dalam diri kita serta boleh bawa maut. Ramai yang akan mati.

D: Pakar mana yang kata tu?

P: Dalam wasap dan audio tu kata dia pakar kromosom ribosom dari Sabah. Memang bidang dia bab ni. Doktor tak dak terima ke wasap tu?

D: Oh yang tu ka…saya dah terima. Dia cenggini bang, Saya bukan nak burukkan peribadi seseorang, tetapi apa yang dia cakap tu tak betul. Kat mana rujukan dia? Dia duk cari dari Google dan YouTube antivaksin barat yang juga duduk menipu berkaitan dengan isu ini.

Awal pandemik Covid-19 dalam negara dulu, kumpulan mereka juga dakwa Covid-19 itu plandemik dan agenda jahat dari perubatan moden. Habis babak tu, keluar pula isu vaksin bahaya pulak.

Kita memang tahu, sebelum dari ini mereka juga memang banyak duduk melawan arus perubatan moden dan memburukkan KKM.

P: Tu dia tuduh ‘duri protein’ dalam vaksin tu boleh bercambah berganda tanpa butang off. Lagu mana pulak?

D: Puak ni macam-macam teori mereka bawa dan imaginasi macam-macam. Menggunakan perkataan duri protein pun nampak sangat mereka ini terlalu negatif dan skeptikal. Sudah ramai pakar yang explain benda ni.

Vaksin mRNA itu selepas dicucuk, telah menjalankan tugas dalam tempoh yang sekejap sahaja antara 10 jam sehingga 72 jam. Kemudian akan dikemuh / buang oleh badan kita, dia tak kekal lama [1].

Spike protein (SP) yang terbentuk hasil translasi dari mRNA itu pun akan ada di dalam badan kita beberapa minggu sehinggalah terbentuk dengan jayanya antibodi [2].

Kemudian ia juga (SP) dikumuhkan. Kalau ikut teori mereka tu, dah lama kami ni jadi zombi. Dulu depa kata 2 bulan 99% mati selepas vaksin, lepas tu teori tak menjadi, naikkan ke 5 bulan jangka mereka. Lepas 5 bulan, elok je jutaan orang yang dah vaksin. Depa buat teori selama 2 tahun pulak. Macam-macam la.

P: Habis tu kenapa lepas cucuk lapar doktor?

D: Bab lapar selepas vaksin tu salah satu dari kesan sampingan ringan. Kami tak pernah nafikan pun terdapat kesan sampingan termasuk lapar, dahaga, sakit tempat cucuk, lenguh lengan, demam dan lain-lain.

Bahkan kajian-kajian mendapati bukan sahaja lapar tetapi dahaga dan ada yang kurang selera makan. Satu kajian dari Renuka kata 5.73% pesakit membuat aduan mereka kurang selera makan, 1.12% mengadu dahaga dan 0.87% bertambah selera makan [3].

Dengan kata lain 573 orang dari 10,000 yang disuntik vaksin tiada selera makan, 87 orang dari 10,000 orang disuntik bertambah selera makan. Selalu lapar. Tidak semua orang mempunyai kesan sama.

Hasil kajian tersebut juga mendapati kesan sampingan berkenaan adalah sementara dan tidak mendatangkan mudarat pun. Janganlah pulak duk karut buat teori akibat tindak balas mRNA yang nak masuk ke sel menggunakan tenaga itu menyebabkan kita lapar selepas vaksin.

P: Kenapa jadi lapar atau tak lalu makan tu doktor?

D: Wallahua’lam. Saya pun tak tahu mekanisma detail. Andai kata Prof Kromosom tu dah buat kajian dalam makmal dia, minta tolonglah buat penulisan berilmiah. Nyatakan metodologi kajian dan persembahkan kepada pihak berautoriti universiti atau seumpamanya.

Kemudian hantar lah ke jurnal untuk kita semua baca dan buat peer review. Kalau setakat buat andaian, ramai boleh sembang.

P: Satu lagi doktor, dalam video lain seorang ustaz kata itulah dajjal yang disebar melalui vaksin. Seluruh manusia akan lapar dan sembah dajjal.

D: Astaghfirullahalazim, betul ke dajjal masuk menyelitkan dalam vaksin? Saya tak pandai bab ni. Apa yang saya tahu dajjal tu seseorang yang akan muncul di akhir zaman. Saya yakin, sebab itulah akidah kita. Nak huraian lanjut, boleh tanya alim ulama.

Err…Nak cucuk ke tak nak ni?

P: Okay doktor, puas hati. Jom cucuk dos 2.

Dr Suhazeli Abdullah
Pakar Perubatan Keluarga

Rujukan:
[1] Nebraska Medicine. Feb 2021.
[2] Ini Sains Beb. Mekanisma Vaksin Covid-19. Jan 8, 2021.
[3] Renuka A.K. Kadali, Ravali Janagama, Sharanya Peruru, Srikrishna V. Malayala, Side effects of BNT162b2 mRNA Covid-19 vaccine: A randomized, cross-sectional study with detailed self-reported symptoms from healthcare workers, International Journal of Infectious Diseases, Volume 106, 2021, Pages 376-381,


Petugas salah suntik picagari kosong di PPV UM ditamat tugas

Timbalan Menteri Kesihatan I, Datuk Dr Noor Azmi Ghazali mengesahkan seorang petugas kesihatan di Pusat Pemberian Vaksin (PPV) Universiti Malaya (UM) yang menyuntik picagari kosong ke atas remaja berusia 12 tahun, Rabu lalu, telah ditamatkan tugas, serta-merta.

Penamatan tugas kakitangan berkenaan telah dimaklumkan Healthcare Organisation (HCO) yang dilantik di bawah ProtectHealth Corporation Sdn Bhd.

Dr Noor Azmi yang juga Pengerusi Jawatankuasa Bertindak Imunisasi COVID-19 Remaja (CITF-A) berkata, kerajaan memandang serius insiden itu dan mengambil tindakan sewajarnya bagi memastikan proses vaksinasi dilakukan dengan selamat dan sempurna.

Katanya, keselamatan dan kesejahteraan penerima vaksin menjadi keutamaan, manakala semua pengamal perubatan akan terus dipantau untuk mematuhi prosedur operasi standard (SOP) ditetapkan.

Memahami kegusaran ibu bapa dan bagi mengelak keraguan dalam proses vaksinasi remaja, CITF-A akan membenarkan ibu, bapa atau penjaga menemani remaja mendapatkan vaksinasi sehingga ke stesen vaksinasi untuk melihat sendiri proses diberikan.

“Hanya seorang boleh menemani remaja di bawah jagaan masuk ke kawasan PPV di Stesen 1 (saringan suhu dan gejala), Stesen 2 (pendaftaran vaksinasi), Stesen 3 (kebenaran ibu bapa atau penjaga dan konsultasi) serta Stesen 4 (pemberian vaksin) mulai esok,” katanya dalam kenyataan, hari ini.

Dalam kejadian jam 3.16 petang Rabu lalu, petugas kesihatan berkenaan dilapor tersalah mengambil picagari kosong yang belum digunakan dari ruangan meja sama dengan picagari berisi vaksin.

Sementara itu, Dr Noor Azmi berkata, individu dewasa yang menemani dibenar merakam proses suntikan ke atas remaja ketika proses vaksinasi.

“Seperti amalan SOP sebelum ini, petugas kesihatan (penyuntik) perlu menunjukkan picagari vaksin diisi dengan sempurna kepada penerima.

“Semua petugas kesihatan dan sukarelawan terbabit diingatkan untuk menjalankan tugasan dengan penuh teliti dan bertanggungjawab.

“Kerajaan berterima kasih kepada semua petugas kesihatan dan sukarelawan yang menjadi tulang belakang kejayaan program vaksinasi kita selama ini.

“Kemajuan yang dicapai dalam masa singkat ini adalah hasil usaha anda semua, dan ini sememangnya amat dihargai semua pihak,” katanya.


Polis siasat penduduk Sabah direkrut sokong kesultanan Sulu

Polis sedang menyiasat dakwaan bahawa pihak tertentu sedang merekrut “penduduk Sabah” di Lahad Datu untuk menyokong individu yang melantik dirinya sendiri sebagai pewaris kesultanan Sulu.

Komander Kawasan Keselamatan Khas Pantai Timur Sabah (Esscom) Datuk Hamzah Ahmad mengesahkan bahawa mereka sedang menyiasat laporan polis yang dibuat di Lahad Datu mengenai dakwaan itu.

“Apa yang saya boleh katakan ialah kita sedang menyiasat, dan ada laporan dibuat di Lahad Datu,” katanya hari ini (28 Julai).

Dalam laporan yang dibuat oleh Pertubuhan Kemanusiaan Antarabangsa Malaysia (MHO) dengan polis Kota Kinabalu semalam, penyelaras MHO Sabah Jerry Jaimeh menggesa polis menyiasat dakwaan tindakan merekrut penduduk tempatan di Lahad Datu untuk mengisytiharkan taat setia kepada kesultanan Sulu.

Katanya, beliau telah menerima beberapa mesej WhatsApp yang mengandungi borang yang kelihatan seperti dokumen pengenalan diri kononnya kesultanan Sulu dan juga sijil kesetiaan individu dari Sabah.

“Mereka menggunakan WhatsApp untuk menyediakan dokumen pengenalan diri bagi menyatakan taat setia kepada kesultanan Sulu,” tambahnya.

Jerry berkata, kegiatan seperti itu mengancam kedaulatan negara.

Jerry berkata pihak berkuasa perlu segera menyiasat dakwaan untuk mengekang kejadian serangan pengganas Sulu pada 2013 di Lahad Datu, daripada berulang.

Menurutnya, MHO mengecam segala usaha dan tindakan mana-mana pihak untuk merekrut kumpulan bagi menyokong kesultanan Sulu.


Warga emas didakwa lakukan persetubuhan luar tabii dengan kucing

Seorang lelaki warga emas mengaku bersalah di Mahkamah Sesyen di sini atas pertuduhan melakukan persetubuhan yang bertentangan dengan aturan tabii dengan seekor kucing.

Bagaimanapun, hukuman ke atas Janting Keling, 63, belum diputuskan memandangkan pihak pendakwaan memohon tarikh sebutan untuk serahan dokumen pada 25 Mei ini, lapor Bernama.

Janting didakwa dengan sengaja melakukan persetubuhan yang bertentangan dengan aturan tabii iaitu dengan seekor kucing sehingga menyebabkan kucing itu mati.

Warga emas itu didakwa melakukan kesalahan tersebut di kawasan taman permainan di Taman Ungku Tun Aminah, Skudai pada 4.30 pagi 16 April lepas.

Dia didakwa mengikut Seksyen 377 Kanun Keseksaan yang memperuntukkan hukuman penjara maksimum 20 tahun dan denda atau sebat, jika sabit kesalahan.

Terdahulu, Timbalan Pendakwa Raya S.Thiviya menawarkan jaminan sebanyak RM15,000 dengan seorang penjamin serta perlu melaporkan diri di balai polis berhampiran.

Janting yang tidak diwakili peguam bagaimanapun memohon jumlah jaminan dikurangkan memandangkan dia tidak bekerja.

Dia juga mendakwa berasal dari Sarawak dan baru datang ke Johor dan tinggal bersama anaknya di sini.

Hakim Fatimah Zahari kemudian membenarkan tertuduh diikat jamin RM6,000 dengan seorang penjamin dan menetapkan 25 Mei depan untuk serahan dokumen.


Jual vaksin kepada rakyat bukti pemerintah gagal

Gabungan Masyarakat Awam Indonesia mendesak pemerintah republik itu berhenti daripada ‘menjual’ vaksin kepada rakyat tatkala negara sedang berdepan peningkatan pandemik Covid-19.

Gabungan itu dalam kenyataan hari ini juga menegaskan pemerintah yang mengenakan caj atau ‘berniaga’ dengan rakyat sebagai tidak beretika dan gagal bertanggungjawab terhadap rakyat.

“Gabungan Masyarakat Awam meminta pemerintah menghentikan aturan vaksin Covid-19 berbayar atau vaksin gotong-royong untuk individu atau perseorangan.

“Aturan ini dinilai sebagai bentuk kegagalan pemerintah melaksanakan mandat vaksinasi Covid-19 bagi seluruh rakyat yang sepatutnya memperoleh vaksin secara percuma

“Ini juga menegaskan bahawa pemerintah tidak beretika kerana berniaga vaksin Covid-19 yang merupakan barangan awam untuk perlindungan keshatan rakyatnya,” kata gabungan itu.

Menurut gabungan itu, tindakan ‘menjual’ vaksin kepada orang ramai adalah pelanggaran terhadap hak kesihatan masyarakat yang dilindungi perlembagaan.

Sementara itu, desakan berkenaan turut mendapat sokongan anggota Dewan Perwakilan Rakyat (DPR) yang menganggap ‘program vaksinasi gotong-royong’ membebankan sektor industri dan individu yang berharap memperoleh vaksin Covid-19 secara percuma.

Anggota Jawatankuasa Kesihatan DPR, Kurniasih Mufidayati berkata pemerintah kerap mengubah peraturan sehingga ada yang sekarang ini membebankan sektor industri dan individu apabila mengenakan caj bagi suntikan vaksin.

“Kami ingin melaporkan bahawa pemerintah sering kali mengubah peraturan, sehingga sekarang muncul pula vaksin berbayar,” katanya dalam kenyataan hari ini.

Beliau mengingatkan bahawa pada pertengahan Disember tahun lalu Presiden Joko Widodo atau Jokowi telah menyatakan bahawa pemberian vaksin kepada masyarakat adalah percuma.

Namun, katanya, Menteri Kesihatan Budi Gunadi Sadikin menerbitkan arahan baharu tahun ini mengenai pelaksanaan program pemberian vaksin.

“Dalam peraturan baharu itu, vaksin gotong-royong boleh diberikan kepada individu atau caj dikenakan kepada pihak berkaitan (vaksin berbayar). Pada hal ia adalah percuma.

“Kita sedang berkejaran dengan waktu munculnya beberapa varian baharu dan kemudiahan kesihatan yang semakin membimbangkan. Program vaksinasi perlu segera dipercepatkan.

“Dan kami juga meminta pemerintah supaya tidak ‘berniaga’ dengan rakyat ketika pandemik Covid-19 yang semakin teruk,” katanya. – Agensi


UMNO Pekan calonkan Najib, BN Pahang tak tahu

BN Pahang belum menerima sebarang maklumat berhubung cadangan UMNO Pekan yang menyenaraikan nama Datuk Seri Najib Razak sebagai calon Parlimen itu pada Pilihan Raya Umum ke-15 (PRU-15), lapor Berita Harian.

Pengerusi BN Pahang, Datuk Seri Wan Rosdy Wan Ismail berkata sekiranya ada pencalonan beliau akan merujuk kepada penasihat undang-undang dan Suruhanjaya Pilihan Raya (SPR).

“Setakat ini, saya tidak mendapat apa-apa maklumat dan saya akan rujuk kepada SPR juga penasihat undang-undang negeri sekiranya ada pencalonan,” katanya pada sidang media khas, hari ini.

Sebelum ini, Datuk Seri Najib Razak yang sedang menjalani hukuman penjara 12 tahun di Penjara Kajang dilaporkan tersenarai sebagai salah seorang daripada lima calon bagi kerusi Parlimen Pekan pada PRU-15 akan datang.

Timbalan Ketua UMNO Bahagian Pekan, Datuk Seri Zamri Ramly berkata keputusan itu dibuat selepas mengambil kira bekas Presiden UMNO itu masih berpeluang bertanding sekiranya beliau berjaya dalam permohonan menyemak semula keputusan Mahkamah Persekutuan Ogos lalu.

Katanya, UMNO Pekan tidak berhasrat meletakkan anak sulung Najib, Datuk Nizar Najib atau anak perempuannya, Nooryana Najwa di kerusi Parlimen itu.


Annuar sertai PAS, KJ dijangka bersama PN, kata Takiyuddin

Dua bekas pemimpin yang dipecat UMNO, Tan Sri Annuar Musa dan Khairy Jamaluddin dijangka bakal menyertai PAS serta Perikatan Nasional (PN).

Perkara itu didedahkan Setiausaha Agung Pas, Datuk Seri Takiyuddin Hassan hari ini ketika ditemui pemberita pada majlis Rumah Terbuka Aidilfitri Parlimen dan PAS Kawasan Kota Bharu di Dewan Jubli Perak Majlis Perbandaran Kota Bharu Badaraya Islam (MPKB-BRI).

“Insya-ALLAH bersama PAS, beliau telah memaklumkan keputusan tersebut pada awal Ramadan lagi dan kami (PAS Pusat) tidak ada halangan untuk pertimbangkannya.

“Sama ada Annuar Musa bertanding atau tidak pada pilihan raya negeri (PRN) nanti, itu proses kedua,” katanya lapor Sinar Harian.

Mengulas mengenai Khairy, Takiyuddin memberitahu bekas Ahli Parlimen Rembau itu sudah pasti tidak akan bersama Barisan Nasional, UMNO mahupun Pakatan Harapan dan pilihan terbaik ketika ini adalah PN.

“Saya jangka beliau akan bersama dengan kita di Selangor atau Negeri Sembilan.

“KJ bersama dengan kita ada dua konteks, satunya menyertai mana-mana parti sama ada PAS, Bersatu atau pun untuk makluman hendak jadi ahli PN pun boleh.

“Ia dipanggil ahli bersekutu, mana-mana warganegara Malaysia yang tidak menjadi ahli mana-mana parti boleh memohon jadi ahli PN dan boleh diluluskan oleh Majlis Tertinggi. Ia mudah sahaja, jadi beliau tidak perlu masuk mana-mana parti lain,” katanya.

Takiyuddin juga memberitahu pihaknya menerima lebih 20 permohonan daripada bekas pemimpin UMNO untuk bersama-sama dengan PN.


JPM umum peletakan jawatan Pengerusi Suhakam sebelum tamat tempoh kontrak

Kerajaan campuran Pakatan Harapan (PH)-UMNO mengumumkan Prof Datuk Rahmat Mohamad akan meletakkan jawatan sebagai Pengerusi Suruhanjaya Hak Asasi Manusia (Suhakam) pada 31 Ogos ini.

Dalam kenyataan Jabatan Perdana Menteri (JPM), Rahmat akan meletak jawatan sebelum tempoh perkhidmatannya berakhir pada 2025, bagaimanapun tidak memberi sebarang alasan mengenai keputusan mengejut itu.

Kenyataan ringkas daripada Bahagian Hal Ehwal Undang-undang jabatan itu berkata Rahmat akan terus mengetuai Lembaga Pusat Timbang Tara Antarabangsa Asia, sambil menambah jawatan itu sesuai dengan latar belakangnya dalam undang-undang antarabangsa.

Peletakan jawatan Rahmat susulan laporan pertelingkahan dalaman dalam badan hak asasi manusia tersebut, di tengah-tengah kempen bagi menggulingkannya oleh puak yang menentang pelantikannya ketika pentadbiran Perdana Menteri Datuk Seri Ismail Sabri Yaakob sebelum ini.

Tindakan itu juga dibuat selepas kritikan oleh seorang pemimpin DAP bahawa Suhakam “lebih pendiam” berbanding dahulu.

“Dulu, kami selalu lihat pesuruhjaya turun padang dan mengadakan pelbagai aktiviti, seperti menjadi pemantau dalam perhimpunan Bersih, mengadakan pendengaran terbuka terhadap mangsa yang mengadu tentang penyalahgunaan kuasa pegawai penguat kuasa dan sebagainya.

“Tetapi pada hari ini, kami jarang baca kenyataan dan aktiviti Suhakam, dan kebanyakan kita tidak mengenali pesuruhjaya Suhakam,” kata Ahli Parlimen Seputeh Teresa Kok di Dewan Rakyat.

Media sebelum ini melaporkan, sebuah petisyen ditandatangani 20 nama dihantar kepada Menteri di Jabatan Perdana Menteri Datuk Seri Azalina Othman Said bulan lepas dalam usaha untuk menyingkirkan Rahmat.

“Ini jelas kempen untuk menggulingkan Rahmat, dan ia semakin rancak selepas pertukaran kerajaan,” kata sumber.

Pengkritiknya sering menyebut peranannya dalam menentang ratifikasi Statut Rom oleh Malaysia, sebuah perjanjian yang menubuhkan Mahkamah Jenayah Antarabangsa (ICC) yang berpangkalan di Belanda.

Pada 2019, Putrajaya yang ketika itu di bawah kerajaan PH pimpinan Tun Dr Mahathir Mohamad, terpaksa menarik balik ratifikasi perjanjian ditandatangani Malaysia berikutan bantahan daripada Raja-raja Melayu, yang menyuarakan kebimbangan terhadap bidang kuasa ICC terhadap kedaulatan negara termasuk peruntukan Perlembagaan mengenai hak istimewa orang Melayu dan Raja-raja Melayu.

Rahmat terlibat dalam merangka kertas kerja untuk menasihati Raja-raja Melayu mengenai kesan buruk sekiranya Malaysia menyertai Statut Rom.

Perjanjian tersebut sehingga kini tidak disertai beberapa negara utama seperti China, India, Indonesia, Arab Saudi dan Turkiye, manakala negara lain seperti Amerika Syarikat, Mesir, Iran dan Rusia menandatanganinya tanpa meratifikasinya.


Hutang isi rumah turun sedikit tetapi masih tinggi: MOF

Walaupun peratusan hutang isi rumah turun pada akhir pada akhir Disember 2021 kepada 89 peratus berbanding Disember 2020 93.2 peratus, namun ia masih dianggap tinggi.

Kementerian Kewangan (MOF) berkata peratusan hutang isi rumah yang tinggi dicatatkan semasa penularan Covid-19 yang tinggi, tetapi selepas keadaan kembali reda peratusan hutang tersebut masih tinggi.

“Kalau kita lihat pada 2017, peratusan hutang isi rumah mencatatkan 82.6 peratus, 2018 (82 peratus), 2019 (82.7 peratus) dan pada akhir Disember 2020 hutang meningkat kepada 93.2 peratus tetapi akhir Disember 2021 nisbah hutang turun 89 peratus.

“Namun, peratusan ini sebenarnya masih lebih tinggi berbanding nisbah dalam tempoh sebelum pandemik disebabkan purata pertumbuhan tahunan Keluaran Dalam Negara Kasar (KDNK) nominal pada 2020 dan 2021 yang mencatatkan 1.3 peratus, yang menurun mendadak sebanyak 5.3 peratus berbanding tempoh 2017, 2018 dan 2019,” kata Timbalan Menteri Kewangan I, Datuk Mohd. Shahar Abdullah di Dewan Rakyat hari ini.

Bagi mengatasi hutang isi rumah, Shahar berkata beberapa inisiatif diambil MOF dengan menyediakan beberapa pendekatan untuk mengurangkan beban orang ramai.

“Kita sediakan garis panduan pembiayaan bertanggungjawab sejak 2012 untuk memastikan individu meminjam mengikut kemampuan dan membayar balik pinjaman masing-masing dalam tempoh ditetapkan bagi mengelakkan beban hutang berlebihan.

“Kita juga mengharap dan menggalakkan isi rumah yang mempunyai masalah dengan pengurusan kewangan dan hutang untuk mendapatkan khidmat Agensi Kaunseling dan Pengurusan Kredit (AKPK).

“Kementerian Kewangan melalui Bank Negara juga sentiasa melakukan program meningkatkan tahap celik kewangan melalui jaringan pendidikan kewangan bagi memastikan rakyat dapat menguruskan kewangan dengan baik,” katanya lagi.

Beliau menjawab soalan tambahan Datuk Seri Ahmad Maslan (BN-Pontian) berhubung peratusan hutang isi rumah negara.


Saya WhatsApp Presiden tetapi tidak ada respons, kata Noh

Penyandang kerusi Parlimen Tanjung Karang, Tan Sri Noh Omar kecewa dengan Datuk Seri Ahmad Zahid Hamidi yang langsung tidak melayaninya walaupun sudah menghantar mesej menerusi WhatsApp.

Pengerusi Barisan Nasional (BN) Selangor itu berkata Presiden UMNO itu tidak membalas satu pun pertanyaannya berhubung sama ada akan diletak calon semula atau pun sebaliknya sehinggalah kenyataan rasmi dikeluarkan mengumumkan senarai nama calon lain di Tanjung Karang.

“Jadi saya tunggu dari pagi sampai malam. Saya WhatsApp Presiden tetapi tidak ada respons.

“Saya fikir presiden sibuk dan saya tunggu sampai malam ini. Hanya tadi keluar senarai BN, Tanjung Karang sudah ada calon. Maka, watikah tidak sampai pada saya,” katanya dipetik laporan media malam tadi.

Beliau juga kecewa dengan Zahid kerana tidak bersikap terbuka dalam menyentuh mengenai isu pencalonannya di Tanjung Karang.

“Sedih dan kecewa saya menunggu macam buah tak jatuh. Saya WhatsApp tapi tiada jawapan, padahal dia baca. Saya tidak mendapat perhatian daripadanya. Saya bersikap terbuka,” ujar beliau lagi.

Noh antara nama yang tidak dicalonkan semula pada Pilihan Raya Umum Ke-15 (PRU-15) kali ini.

Sebaliknya, BN menamakan Datuk Habibah Mohd Yusof sebagai pengganti Noh di Tanjung Karang.


99 peratus individu dewasa terima dos pertama vaksin Covid-19

Lebih 62.23 juta dos vaksin Covid-19 telah diberikan kepada individu dewasa berusia 18 tahun dan ke atas sejak Program Imunisasi Covid-19 Kebangsaan (PICK) dilancarkan 24 Februari tahun lalu, dalam usaha menyekat penularanan virus SARS-CoV-2 di negara ini.

Daripada jumlah itu, 99 peratus atau 23,292,728 individu dewasa termasuk rakyat asing telah menerima sekurang-kurangnya satu dos, dan 97.8 peratus (23,015,329 individu) telah menerima dos kedua.

Sejumlah 68.6 peratus atau 16,139,187 individu dewasa juga telah menerima suntikan dos penggalak.

Sementara itu, lebih 3.08 juta dos vaksin juga telah diberikan kepada kanak-kanak berusia lima hingga di bawah 12 tahun menerusi PICKids yang bermula 3 Februari lalu hingga semalam.

Daripada jumlah itu, 1,745,690 atau 49.1 peratus kanak-kanak menerima dos pertama, dan 1,342,998 atau 37.8 peratus lagi melengkapkan suntikan dos kedua.

Selain itu, lebih 5.90 juta dos vaksin Covid-19 juga diberikan kepada remaja berusia 12 hingga 17 tahun.

Sebanyak 96.3 peratus atau 2,997,965 daripada remaja itu menerima dos pertama, manakala 2,909,448 atau 93.5 peratus lagi menerima dos kedua. Belum ada remaja yang menerima suntikan dos penggalak.

Menurut rekod KKM, individu berusia 18 hingga 29 tahun kekal paling ramai dijangkiti Covid-19 apabila 4,113 kes membabitkan kumpulan umur itu dilaporkan dalam tempoh seminggu yang berakhir pada Ahad (26 Jun), meningkat daripada minggu sebelumnya sebanyak 3,731 kes.

Data laman sesawang CovidNOW KKM juga menunjukkan kumpulan umur 30 hingga 39 tahun berada di tempat kedua dengan 3,851 kes, diikuti 40 hingga 49 tahun (2,526 kes).

Keseluruhannya lebih 71.22 juta dos vaksin telah diberikan kepada populasi Malaysia sejak tahun lalu, dengan 85.9 peratus menerima dos pertama dan 83.5 peratus lengkap dua dos.


RM122.06 bilion bantu perusahaan selesai diagihkan sejak Mac 2020

Dua puluh satu inisiatif bernilai RM41.45 bilion yang diumumkan kerajaan bagi membantu perusahaan mikro, kecil dan sederhana (PMKS) dan perniagaan besar ketika pandemik Covid-19, telah selesai diagihkan sehingga 15 Jun lalu.

Majoriti daripada 89 inisiatif itu berada di bawah Pakej Rangsangan Ekonomi PRIHATIN yang diumumkan kerajaan pada Mac 2020, diikuti inisiatif di bawah Pelan Jana Semula Ekonomi Negara (PENJANA), Pakej Kerangka Inisiatif Tambahan Khas (KITA PRIHATIN) serta Pakej Bantuan Perlindungan Ekonomi dan Rakyat Malaysia (PERMAI).

Di bawah bantuan yang telah disempurnakan ini, sejumlah RM122.06 bilion peruntukan telah diagihkan sejak Mac 2020.

Setakat ini, 33 inisiatif masih sedang dilaksanakan, terdiri daripada empat di bawah PRIHATIN, enam di bawah PENJANA, 14 di bawah peruntukan Belanjawan 2021 serta sembilan di bawah inisiatif PERMAI.

Memetik laporan Bernama hari ini, inisiatif ini membabitkan peruntukan berjumlah RM41.45 bilion.

Ketua Ahli Ekonomi Bank Islam Malaysia Bhd, Dr Mohd Afzanizam Abdul Rashid berkata kerajaan komited dan proaktif menetapkan rangsangan ekonomi secara berkala selain memastikan setiap bantuan kewangan disasarkan untuk mengelakkan pembaziran.

“Tujuannya sudah tentunya bagi memastikan setiap program rangsangan akan menjana hasil positif terutamanya daripada mereka yang terkesan akibat daripada pandemik.

“Ini sememangnya satu tugas yang sukar bagi kerajaan kerana ia perlu mengimbangi kesukaran dalam jangka masa pendek di samping menangani cabaran masa depan, terutama dalam konteks produktiviti dan meningkatkan tahap daya saing,” katanya hari ini.

Sementara itu, kerajaan masih belum memulakan 35 inisiatif daripada jumlah yang diumumkan yang menyediakan lebih banyak peluang kepada PMKS dan syarikat besar untuk meraih manfaat daripada bantuan kerajaan.

Kebanyakan daripada inisiatif yang masih belum dimulakan berada di bawah Program Strategik Memperkasa Rakyat Dan Ekonomi (PEMERKASA) yang diumumkan pada Mac tahun ini serta insiatif lanjutan yang dipanggil PEMERKASA Tambahan yang diperkenalkan pada Mei baru-baru ini.

Peruntukan berjumlah kira-kira RM42.16 bilion bakal tersedia untuk dimanfaatkan PMKS dan perniagaan besar kerana insiatif ini masih dalam proses awal.

Sehubungan itu, Mohd Afzanizam berkata isu-isu yang berkait dengan kapasiti dalam kalangan PMKS terutamanya dalam bahagian teknologi dan pendigitalan perlu diberi lebih tumpuan.


Kena kerusi UMNO sikit baharu aman, politik stabil: Sanusi

Satu-satunya formula untuk memastikan kestabilan politik negara dan seluruh negeri adalah dengan memastikan UMNO dan Barisan Nasional (BN) memenangi sedikit sahaja kerusi, kata Datuk Seri Muhammad Sanusi Md. Nor.

Pengarah Pilihan Raya PAS Pusat itu berkata sekiranya banyak kerusi yang dimenangi UMNO maka negara dan pentadbiran kerajaan negeri akan menjadi tidak stabil kerana mereka sibuk berebut kuasa dan boleh sesuka hati mengadakan pilihan raya seperti yang berlaku di Melaka dan Johor tanpa mengambilkira kesusahan rakyat.

“Formula mudah untuk melihat kestabilan politik di Malaysia dan di negeri-negeri seluruh negara…Formulanya ialah bila kerusi UMNO kurang, sangat-sangat kurang sehingga kalau dia (UMNO) tarik diri pun kerajaan tak tumbang itu lah formula mewujudkan kestabilan politik di Malaysia.

“Formulanya ialah dan saya sedar bila saya datang ke Johor ini… Kena kerusi UMNO sikit baharu aman kalau banyak kacau.

“Tuan-tuan tengok di Melaka, banyak kerusi dia (UMNO)… Akhirnya, dia das kawan dia sendiri (tumbangkan kerajaan sendiri) sehingga tumbang kerajaan Melaka.

“Kerusi dia (UMNO) disini Johor banyak juga, tumbang kerajaan negeri apabila dia (UMNO) sendiri tumbangkan buat PRN (Pilihan Raya Negeri) disaat rakyat kesusahan,” katanya semasa pelancaran jentera Pemuda Perikatan Nasional di Batu Pahat malam tadi.

Sanusi yang juga Menteri Besar Kedah itu menegaskan langkah mengadakan PRN Johor tidak diperlukan walhal diperingkat kerajaan pusat, Perdana Menteri (PM) Datuk Seri Ismail Sabri Yaakob boleh mengadakan Perjanjian Keyakinan dan Pembekalan (CSA) dengan pembangkang untuk mewujudkan kestabilan politik.

“PRN tidak diperlukan, diperingkat pusat UMNO memimpin boleh buat pula CSA dengan pembangkang.

“Tandatangan perjanjian dengan pembangkang, boleh… Pasal apa di Johor tidak boleh? Kerana di Johor bukan untuk mewujudkan kestabilan tapi tujuan PRN Johor adalah untuk menambah kerusi UMNO dalam Dewan Undangan Negeri (DUN),” katanya lagi.

Menurut Sanusi, apabila UMNO memenangi banyak kerusi mereka boleh membuat keputusan sesuka hati mereka.

“Bila banyak kerusi, dia (UMNO) boleh tendang orang lain keluar… Itu sahaja,” katanya lagi.

Di negeri yang banyak kerusi UMNO sahaja menyaksikan mereka sewenang-wenangnya boleh mengadakan PRN tanpa mengambil kira kesusahan dan kesempitan hidup rakyat, kata Sanusi dengan memberikan contoh di Kedah, Kelantan dan Terengganu dimana UMNO hanya memiliki kerusi minoriti tetapi tiada kerajaan dijatuhkan.

Jelas Sanusi, walaupun UMNO cuba menarik sokongan dan bertindak memutuskan hubungan sekalipun, namun kerajaan negeri di tiga negeri tersebut tidak tumbang dan pentadbiran berjalan seperti biasa tanpa perlu sebarang PRN diadakan.

Suruhanjaya Pilihan Raya (SPR) menetapkan 12 Mac sebagai tarikh pengundian bagi PRN Johor manakala tarikh penamaan calon bagi pilihan raya itu ditetapkan pada 26 Februari dan pengundian awal pada 8 Mac.


Kuarantin sehingga 10 hari pesakit positif Covid-19 mulai esok

Pesakit positif semua varian Covid-19 tetapi tidak lengkap divaksinasi, atau tiada vaksinasi atau bergejala dikenakan perintah pengasingan selama 10 hari berkuat kuasa esok, menurut Kementerian Kesihatan (KKM).

Ketetapan baharu itu dibuat selepas Kementerian Kesihatan (KKM) membuat penilaian semula bagi tempoh pengawasan dan pemerhatian berdasarkan data, sains dan pengalaman negara-negara lain berkaitan pengurusan kes positif Covid-19 dan kontak rapat.

Menteri Kesihatan Khairy Jamaluddin semua prosedur baharu pengasingan dan kuarantin itu turut terpakai kepada mereka yang sedang menjalani pengasingan dan kuarantin.

Dalam kenyataan hari ini beliau berkata bagi pesakit positif semua varian Covid-19 tetapi tidak bergejala dan telah lengkap divaksinasi, dikenakan perintah pengasingan tujuh hari

Menurutnya perintah kuarantin bagi kontak rapat kepada kes positif Covdi-19, termasuk jangkitan varian Omicron, adalah selama lima hari ke atas individu yang telah mendapat dos penggalak dan tujuh hari bagi individu yang telah lengkap vaksinasi dan yang belum lengkap atau tiada vaksinasi.

“Sekiranya bergejala, lakukan ujian pengesanan jangkitan COVID-19 menggunakan RTK-Ag, sama ada kendiri atau ke fasilti kesihatan berhampiran bagi mendapatkan rawatan lanjut hari ini.

“Keputusan ujian kendiri hendaklah di masukkan ke dalam MySejahtera,” katanya sambil menjelaskan semua prosedur sedia ada bagi pengurusan pengembara yang baru tiba ke Malaysia masih terpakai,

Khairy berkata semua kes kontak rapat juga perlu menjalani ujian RTK-Ag sama ada di fasiliti kerajaan atau swasta pada hari kelima bagi individu yang menjalani kuarantin lima harin, dan hari ketujuh bagi kuarantin tujuh hari.

“Mereka akan diberi pelepasan kuarantin pada hari yang sama ujian pengesanan RTK-Ag dijalankan sekiranya keputusan adalah negatif dan tidak bergejala,” katanya.

Menurutnya KKM juga telah meningkatkan kesiapsiagaan sistem perkhidmatan kesihatan dalam menghadapi kemungkinan peningkatan kes susulan pelaporan kes jangkitan varian Omicron dalam negara.

“Oleh itu, KKM menyarankan kepada individu yang layak menerima vaksin Covid-19 supaya mendapatkan dos penggalak bagi mencapai tahap perlindungan yang optimum serta mengelakkan gejala jangkitan Covid-19 yang teruk serta komplikasinya,” katanya.


2.1 peratus kes Covid-19 hari ini kategori 3, 4 dan 5

Kementerian Kesihatan (KKM) memaklumkan sebanyak 66 kes atau 2.1 peratus daripada 3,160 jangkitan baharu Covid-19 di seluruh negara hari ini membabitkan pesakit kategori 3, 4 dan 5.

Ketua Pengarah Kesihatan Tan Sri Dr Noor Hisham Abdullah berkata seramai 3,094 atau 97.9 peratus lagi adalah pesakit kategori 1 dan 2.

Kategori 1 adalah pesakit tidak bergejala; bergejala ringan (kategori 2); bergejala dan mengalami radang paru-paru (kategori 3); bergejala dan mengalami radang paru-paru serta memerlukan bantuan oksigen (kategori empat); dan bergejala kritikal dan memerlukan alat bantuan pernafasan dan perlu dirawat di ICU (kategori 5).

Menurutnya dalam tempoh 24 jam sehingga 12 tengah hari tadi seramai 4,421 pesakit telah sembuh menjadikan kumulatif sebanyak 2,661,495 atau 97.2 peratus daripada 2,738,401 kumulatif kes positif.

“Daripada jumlah kes harian hari ini, 156 adalah kes import yang turut membabitkan enam bukan warga Malaysia dan 150 warganegara, manakala 3,004 kes lagi adalah penularan tempatan, termasuk melibatkan 127 rakyat asing,” katanya dalam kenyataan malam ini.

Beliau berkata seramai 324 pesakit Covid-19 kini dirawat di unit rawatan rapi dengan 175 daripadanya memerlukan alat bantuan pernafasan.

Dr Noor Hisham berkata dalam tempoh itu juga sebanyak tiga lagi kluster baharu Covid-19 dikesan, menjadikan keseluruhannya 6,101 kluster dengan 5,878 telah ditamatkan dan 223 lagi masih aktif.

Terdahulu beliau memaklumkan sebanyak 3,160 kes baharu Covid-19 dilaporkan di seluruh negara hari ini, turun berbanding 3,528 kes yang dicatat semalam.

Menerusi statistik yang dikongsi beliau, lima negeri dan Wilayah Persekutuan merekodkan peningkatan kes harian dalam tempoh itu.

Jangkitan baharu di Johor meningkat kepada 416 kes berbanding 396 kes semalam, menjadikan kumulatif keseluruhan di negeri itu meningkat kepada 242,696 kes, dengan sehingga semalam seramai 232,428 pesakit sembuh dan 3,843 kematian.

Empat lagi negeri yang mencatat peningkatan kes hari ini ialah Kelantan sebanyak 391 kes berbanding 370 semalam; diikuti Putrajaya (29 kes baharu, 23 semalam); Sarawak (27 kes baharu, 19 semalam); dan Perlis (26 kes baharu, 20 semalam).


Gempa 6.4 magnitud landa Timor Timur, amaran tsunami dikeluarkan

Gempa bumi kuat melanda pantai Timor Timur, hari ini (27 Mei) yang turut dirasai di Darwin, Australia, sekali gus mencetuskan amaran tsunami di Lautan Hindi, lapor Kajian Geologi Amerika Syarikat (USGS).

Gempa berukuran 6.4 magnitud berlaku berlaku pada kedalaman 10 kilometer dan melanda kira-kira 29 kilometer tenggaraLospalos di Timor Timur, kata Pusat Seismologi Eropah-Mediterania.

Sistem Amaran dan Tebatan Tsunami Lautan Hindi (IOTWMS) turut mengeluarkan amaran tsunami untuk wilayah itu.

Kumpulan penasihat tsunami turut menyatakan gempa bumi itu mungkin berupaya menghasilkan gelombang tsunami hingga boleh menjejaskan rantau Lautan Hindi.

Gempa berlaku pada 11.36 pagi waktu tempatan (12.06 tengah hari waktu Darwin), menurut Geosciences Australia, dan mendorong ratusan penduduk di ibu kota Dili meninggalkan bangunan.

Tiada laporan segera mengenai kerosakan atau kemalangan jiwa, tetapi saksi berkata gempa bumi itu dirasai dengan kuat. Klip video yang dikongsi di media sosial menunjukkan orang ramai bertempiaran lari dari pusat beli-belah di Dili.

Timor Timur dengan populasi 1.3 juta orang adalah negara termuda di Asia Tenggara yang baru meraikan ulang tahun ke-20 kemerdekaannya, terletak dalam Lingkaran Api Pasifik menjadikan ia sering mengalami gempa bumi.

Pada Februari lalu, gempa bumi berukuran 6.2 magnitud mengorbankan sejumlah orang apabila ia melanda Sumatera Utara, Indonesia.

Pada tahun 2004, gempa bumi berukuran 9.1 magnitud melanda pantai Sumatera dan mencetuskan tsunami yang mengorbankan 220,000 orang di seluruh wilayah itu, termasuk kira-kira 170,000 di Indonesia. – Agensi


Masuk fasa endemik, orang ramai diingat jangan abai norma baharu

Fasa peralihan ke endemik bermula 1 April ini bukan bermakna rakyat Malaysia melupakan norma baharu yang menjadi amalan sepanjang lebih dua tahun ini susulan pandemik Covid-19.

Menteri Komunikasi dan Multimedia Tan Sri Annuar Musa berkata rakyat sebaliknya perlu terus mengekalkan amalan positif termasuk soal penjagaan kebersihan diri, menurut laporan Bernama.

“Kita jangan padam semua norma-norma baharu ini, kebersihan diri misalnya.

“Contohnya pakai pelitup muka, kalau di Jepun ia lazim, dulu pun kita rasa pakai pelitup muka ini macam (amalan) yang asing, tetapi sekarang kalau tak bawa pelitup muka, kita rasa ada yang tak kena, jadi elok kita teruskan amalan ini,” katanya ketika ditemu bual dalam rancangan Responsif: Peralihan Ke Fasa Endemik yang disiarkan melalui TV1 malam ini.

Annuar berkata dasar norma baharu seperti bekerja dari rumah dan membeli secara dalam talian juga boleh dijadikan budaya jika dirasakan bersesuaian.

“Begitu juga dengan sistem pengudaraan di dalam bangunan, dahulu kalau nak membina bangunan tiada siapa yang peduli tentang ini, tetapi kini ia menjadi antara perkara yang perlu diberi perhatian, ini semua boleh kita teruskan dan buat ubah suai mana yang sesuai,” katanya.

Ditanya mengenai Pilihan Raya Umum ke-15 (PRU-15) yang mungkin boleh dilaksanakan apabila lebih banyak kelonggaran terhadap prosedur operasi standard mulai 1 April ini, Annuar berkata kerajaan perlu melihat keperluan pilihan raya tersebut diadakan.

“Bila ia perlu berlaku, itu atas pertimbangan kerajaan, pertama jika ia sudah cukup tempoh atau belum, jika sudah, maka ia patut diadakan.

“Kedua, adakah situasi semasa mengizinkan proses demokrasi itu berjalan, jika keadaan keselamatan mengizinkan, ia boleh diadakan atau tidak, kerajaan perlu buat keputusan, semasa proses transisi ini adalah masa paling baik untuk kerajaan merenung sama ada ia boleh diadakan atau tidak,” katanya.

Bagaimanapun, katanya, proses untuk membubarkan Parlimen bukan perkara kecil dan perlu mengambil kira kesan kepada negara termasuk pelaburan ke dalam negara, dasar-dasar yang sedang berjalan dan pertumbuhan ekonomi.


[KEMAS KINI] ROSMAH BERSALAH

Datin Seri Rosmah Mansor gagal dalam pembelaannya terhadap tiga pertuduhan meminta suapan RM187.5 juta dan menerima suapan masing-masing berjumlah RM1.5 juta, serta RM5 juta berkaitan projek pembekalan dan pemasangan tenaga solar di 369 sekolah luar bandar di Sarawak bernilai RM1.25 bilion.

Setelah hampir empat tahun perbicaraan, Hakim Mahkamah Tinggi Kuala Lumpur Mohamed Zaini Mazlan dalam keputusannya hari ini mendapati isteri bekas Perdana Menteri Datuk Seri Najib Razak itu bersalah.

Dalam ringkasan keputusan 100 muka surat, Mohamed Zaini berkata beliau mendapati tertuduh gagal menyangkal andaian bahawa dia tidak menerima jumlah wang itu.

“Saya dapati resit RM187.5 juta diterima secara rasuah, pertuduhan kedua menerima RM1.5 juta dan pertuduhan ketiga menerima RM5 juta diterima secara rasuah sebagai balasan mendapatkan Jepak Holdings Sdn Bhd kontrak kerajaan melalui rundingan terus,” katanya.

“Pembelaan tidak mempunyai bukti yang boleh dipercayai dan bukti tidak berasas yang menimbulkan keraguan munasabah.

“Pihak pendakwaan telah menyampaikan kes mereka dan oleh itu saya mendapati tertuduh bersalah atas ketiga-tiga pertuduhan dan saya kini menjemput peguam untuk mengemukakan litigasi mereka sementara menunggu penangguhan pelaksanaan,” tambahnya.

Peguam Rosmah, Datuk Jagjit Singh kemudian memohon hukuman ringan terhadap guamnya dengan memberi alasan sumbangan Rosmah kepada masyarakat serta kesalahan itu adalah yang pertama buatnya.

Jagjit mencadangkan tempoh penjara sehari dikenakan selain hukuman ringan yang boleh dikenakan terhadap Rosmah.

Sementara itu, memetik Mkini, Rosmah sendiri yang diberi peluang bercakap mendakwa dia adalah mangsa dalam kes projek solar hibrid dan pihak yang benar-benar bersalah masih lagi bebas pada masa ini.

Sambil menangis, dia juga berharap mahkamah dapat memberi belas ihsan kepadanya sebagai seorang manusia.

“Apa yang berlaku kepada saya boleh berlaku kepada anda, anak anda, cucu anda kemudian. Saya mangsa dalam semua ini. Anda telah lakukannya kepada suami saya dan anda mahu keluarga saya menderita.

“Tolong ambil kira saya yang menggantikan peranan ketua keluarga,” katanya dengan teresak-esak.

Terdahulu, mahkamah menolak permohonan kali ketiga Rosmah, yang juga digelar ‘First Lady Of Malaysia’, untuk menyingkirkan hakim Mohamed Zaini daripada membuat keputusan berhubung kes itu.

Permohonan itu difailkan pada Selasa (30 Ogos) atas alasan kononnya penghakiman kesnya bocor. Keputusan penghakiman itu disediakan oleh pihak lain yang telah tular di media sosial pada 26 Ogos.

Rosmah sebelum ini menghadapi tiga pertuduhan rasuah melibatkan projek pembekalan dan pemasangan tenaga solar di 369 sekolah luar bandar di Sarawak bernilai RM1.25 bilion.

Rosmah pada 15 November 2018, mengaku tidak bersalah di Mahkamah Sesyen, atas dua tuduhan meminta rasuah wang tunai RM187.5 juta dan menerima RM1.5 juta berhubung projek pembekalan dan pemasangan tenaga solar di sekolah luar bandar di Sarawak.

Bagi pertuduhan pertama, dia didakwa meminta suapan untuk dirinya sendiri RM187.5 juta, yang dibuat melalui bekas pegawai khasnya Datuk Rizal Mansor, iaitu 15 peratus nilai kontrak daripada Saidi.

Wang berkenaan sebagai upah membantu Jepak Holdings mendapatkan projek dikenali sebagai Projek Bersepadu Sistem Solar Photovoltaic (PV) Hibrid dan Penyelenggaraan serta Operasi Genset/Diesel bagi 369 Sekolah Luar Bandar Sarawak bernilai RM1.25 bilion secara rundingan terus daripada Kementerian Pendidikan.

Rosmah didakwa melakukan perbuatan itu di Lygon Bistro, G-24, Ground Floor, Sunway Putra Mall, 100, Jalan Putra, Chow Kit dekat sini antara Mac dan April 2016.

Bagi pertuduhan kedua, dia didakwa menerima rasuah berjumlah RM1.5 juta daripada bekas Pengarah Urusan Jepak Holdings, Saidi Abang Samsudin sebagai upah membantu Jepak Holdings mendapatkan projek itu di Nombor 11, Jalan Langgak Duta, Taman Duta, pada 7 September 2017.

Rosmah didakwa mengikut Seksyen 16(a)(A) Akta Suruhanjaya Pencegahan Rasuah Malaysia 2009 dan boleh dihukum bawah Seksyen 24(1) akta sama.

Sabit kesalahan, ia memperuntukkan hukuman penjara maksimum 20 tahun dan denda tidak kurang lima kali ganda jumlah atau nilai suapan atau RM10,000, mengikut mana lebih tinggi.

Pada 10 April 2019, Rosmah sekali lagi dihadapkan ke Mahkamah Sesyen atas pertuduhan menerima suapan RM5 juta daripada Saidi menerusi Rizal kerana membantu Jepak Holdings mendapatkan projek sama di tempat yang sama di Jalan Langgak Duta.

Semua kes itu dipindahkan dari Mahkamah Sesyen ke Mahkamah Tinggi untuk perbicaraan yang bermula 5 Februari tahun lalu.

Rosmah diperintah membela diri pada 18 Februari 2021 terhadap tiga tuduhan rasuah selepas Mohamed Zaini memutuskan pihak pendakwaan berjaya membuktikan kes prima facie terhadapnya.


PRU-15: KJ kata tunggu, jangan gadai kesihatan rakyat kerana lihat peluang politik

Menteri Kesihatan Khairy Jamaluddin tidak bersetuju Pilihan Raya Umum Ke-15 (PRU-15) diadakan dalam masa terdekat selagi keadaan kesihatan rakyat belum stabil sepenuhnya akibat pandemik Covid-19.

Malah, beliau tidak melihat keperluan untuk mengadakan PRU-15 dalam keadaan kedudukan kerajaan sekarang ini adalah stabil setelah wujudnya Memorandum Persefahaman Transformasi dan Kestabilan Politik, dengan pembangkang.

Beliau juga mengingatkan sesetengah pihak supaya tidak mengundang perkara yang tidak perlu semata-mata kerana melihat ada peluang politik di depan mata.

Khairy berkata walaupun negara akan memasuki fasa peralihan endemik, tidak bermakna pandemik itu telah tamat, sebaliknya semua pihak masih perlu berhati-hati dan waspada.

Bercakap kepada pemberita selepas program khidmat komuniti anjuran Persatuan Pembantu Perubatan Malaysia di Seremban hari ini, Khairy yang juga Ahli Parlimen Rembau berpendapat keadaan kesihatan awam perlu distabilkan terlebih dahulu sebelum PRU-15 diadakan.

“Walaupun negara telah masuk ke fasa peralihan ke endemik, tidak bermaksud pandemik berkenaan sudah tamat dan semua pihak masih perlu berhati-hati memandangkan PRU-15 melibatkan orang ramai.

“Sempadan negara dibuka, saf (solat) boleh dirapatkan dan had maksimum kapasiti di masjid dan surau dimansuhkan… tetapi itu tidak bermakna kita boleh buat apa sahaja,” katanya sambil menjelaskan Pilihan Raya Negeri (PRN) Johor baharu sahaja selesai.

“Saya nampak Kerajaan Persekutuan ada perjanjian hingga Julai, tiada keperluan mendesak kerana kerajaan stabil, tidak akan tumbang, undang-undang dapat diluluskan di Parlimen… jangan kita mengundang perkara yang tidak perlu semata-mata kita nampak ada peluang politik,” katanya lagi.

Berhubung pesakit Covid-19 yang tidak dibenar mengundi, Khairy berkata perbincangan dengan Suruhanjaya Pilihan Raya (SPR) perlu diadakan bagi mencari mekanisma terbaik bagi membolehkan pesakit berkenaan boleh menunaikan tanggungjawab mengundi.

“Ya, memang hak mereka (pesakit Covid-19) mengundi dan hak rakyat Malaysia (juga untuk) tidak dijangkiti Covid-19, jadi dalam mengimbangi hak ini, kita perlu kaedah terbaik,” katanya.

Mengulas cadangan segelintir pihak agar Pusat Kuarantin dan Rawatan Covid-19 Berisiko Rendah (PKRC) dijadikan pusat mengundi, Khairy berkata hampir 96 peratus pesakit Covid-19 menjalani kuarantin di rumah masing-masing.

Menurut Khairy sekiranya PKRC digunakan sebagai pusat mengundi, persoalan lain yang akan timbul adalah keselamatan kesihatan anggota keluarga yang terdedah dengan jangkitan Covid-19 semasa mereka menghantar pesakit ke PKRC.

“Saya terbaca semalam, contohnya mewujudkan pusat mengundi di PKRC, persoalannya jika wujud satu pusat mengundi pos bagi pesakit Covid-19, bagaimana mereka hendak pergi ke sana, kalau individu itu boleh bawa kenderaan sendiri tidak menjadi masalah… jika tidak, siapa yang perlu membawa mereka, ini boleh memudaratkan ahli keluarga atau pemandu Grab misalnya.

“Memang banyak cara tetapi saya bangkitkan dulu cabarannya…nak lakukan boleh tetapi perlu berbincang dengan SPR selepas ini,” katanya.


Covid-19: SPM tetap diteruskan

Peperiksaan Sijil Pelajaran Malaysia (SPM) akan diteruskan seperti yang dijadualkan dengan mematuhi prosedur operasi standard (SOP) bagi mengekang penularan Covid-19 dalam kalangan pelajar dan guru.

Menteri Kanan Pendidikan Datuk Dr Mohd Radzi Md Jidin berkata meskipun terdapat peningkatan ketara kes baharu Covid-19, peratusan pesakit membabitkan kategori empat atau lima adalah kecil, lapor Bernama.

“Kementerian Pendidikan (KPM) komited untuk memastikan pengoperasian sekolah berjalan lancar, teratur dan selamat dengan memastikan kesemua SOP yang ditetapkan terus dipatuhi.

“Komitmen ini dibuat dengan mengambil kira pengalaman pelaksanaan SPM 2020 pada Februari tahun lepas berjalan dengan lancar dan kita juga sudah mempunyai SOP yang lengkap berhubung perkara itu,” katanya kepada pemberita selepas sesi libat urus bersama dengan warga pendidik serta Persatuan Ibu Bapa dan Guru (PIBG) Kota Iskandar di sini hari ini.

Beliau berkata keadaan juga sudah berbeza dengan lebih 90 peratus pelajar Tingkatan 5 tahun ini lengkap divaksin berbanding mereka yang menduduki SPM tahun lepas.

SPM 2021 dijadualkan bermula pada 2 Mac dan berakhir pada 29 Mac.

Menyentuh jangkitan Covid-19, Mohd Radzi berkata memang terdapat kes melibatkan guru dan pelajar di kawasan sekolah namun peratusannya terlalu kecil.

“Kluster sekolah terlalu kecil iaitu hanya melibatkan 0.5 peratus daripada keseluruhan jumlah sekolah tidak berasrama iaitu lebih 10,000 buah di seluruh negara.

“Sementara itu, kita akan terus bekerjasama dengan Kementerian Kesihatan untuk memastikan perjalanan operasi persekolahan dilakukan dengan mematuhi SOP yang ditetapkan,” katanya.

Beliau turut menggalakkan lebih ramai ibu bapa mendaftarkan anak mereka yang berumur lingkungan 5 hingga 11 tahun untuk mendapatkan suntikan vaksin menerusi Program Imunisasi Covid-19 Kanak-Kanak (PICKids).


Ringgit dijangka berdepan tekanan susulan krisis siling hutang AS

Ringgit dijangka diniagakan secara berhati-hati berbanding dolar US minggu depan berikutan tarikh akhir ditetapkan pada 1 Jun depan untuk menyelesaikan krisis siling hutang Amerika Syarikat (AS).

Sementara itu, ringgit susut berbanding sekumpulan mata wang utama dalam tempoh tujuh hari, menurut laporan Bernama.

Pengarah Urusan SPI Asset Management Stephen Innes berkata ringgit diniagakan lebih kukuh pada Jumaat selepas beberapa perkembangan positif terhasil dalam perbincangan siling hutang AS, mencetuskan harapan bahawa perjanjian itu boleh dicapai sebelum 1 Jun ini.

Bagaimanapun, jika pasaran terus menetapkan harga dalam prospek pertumbuhan AS yang lebih baik dan jangkaan bahawa Rizab Persekutuan AS (Fed) akan cenderung menaikkan kadar faedah, ia akan menyebabkan ringgit akan berprestasi rendah, katanya.

“Berdasarkan prospek Fed yang dilihat akan menaikkan kadar faedah, kita boleh melihat ringgit didagangkan pada paras antara 4.59 hingga 4.61 minggu depan.

“Dan jika data AS (ekonomi) kekal sama dan perjanjian siling hutang AS ditandatangani, ini boleh meningkatkan kemungkinan bahawa Fed akan menaikkan kadar faedah pada bulan Jun,” katanya kepada Bernama.

Mengenai indeks harga pengguna (IHP) Malaysia, Innes berkata inflasi Malaysia menyederhana kepada 3.3 peratus pada April disebabkan oleh harga makanan lebih rendah manakala inflasi teras yang yang tidak termasuk barangan seperti makanan segar dan tenaga, juga jatuh kepada 3.6 peratus tahun ke tahun (Mac: 3.8 peratus).

“Ia adalah berita baik untuk ekonomi yang lebih luas, justeru ringgit didagangkan lebih baik mengikut dorongan tempatan,” tambahnya.
Ketua Ekonomi dan Kewangan Sosial Bank Muamalat Malaysia Bhd, Dr Mohd Afzanizam Abdul Rashid berkata IHP terkini menunjukkan trend disinflasi terus berleluasa.

“Sehubungan itu, Kadar Dasar Semalaman (OPR) harus kekal pada 3.00 peratus sepanjang tahun,” katanya.

Pada asas Jumaat ke Jumaat, ringgit turun berbanding dolar US kepada 4.5970/6035 berbanding 4.5350/5405 minggu sebelumnya.

Unit tempatan merosot berbanding yen Jepun kepada 3.2918/2967 daripada 3.2839/2881 sebelumnya, ia berkurangan berbanding pound Britain kepada 5.6819/6899 daripada 5.6370/6438 pada Jumaat lepas dan merosot berbanding euro kepada 4.9340/9409 from 4.8978/9037 minggu sebelumnya.

Ringgit juga diniagakan rendah berbanding mata wang ASEAN.

Unit tempatan menguncup berbanding baht Thai kepada 13.2539/2784 daripada 13.1862/2083 dan jatuh berbanding dolar Singapura kepada 3.4012/4062 daripada 3.3715/3758 sebelumnya, ia berkurangan berbanding rupiah Indonesia kepada 307.3/307.9 daripada 303.6/304.2 minggu lepas dan merosot berbanding peso Filipina kepada 8.24/8.25 daripada 8.14/8.16 sebelumnya.


RUU Sumbangan Politik dibentang pada Oktober: Wan Junaidi

Kerajaan akan membentang Rang Undang-Undang (RUU) Sumbangan Politik pada Oktober nanti, kata Datuk Seri Dr Wan Junaidi Tuanku Jaafar.

Langkah membentang undang-undang berhubung sumbangan politik itu disahkan Menteri di Jabatan Perdana Menteri (Parlimen dan Undang-Undang) dalam satu kenyataan hari ini dengan memberitahu ia akan dibawa dalam mesyuarat Kabinet bulan depan.

“Satu memorandum Jemaah Menteri dijangka dibentangkan pada mesyuarat Kabinet pada September ini bagi membolehkan RUU Sumbangan Politik dibentangkan pada sidang Parlimen yang akan diadakan pada Oktober 2022,” katanya melalui satu kenyataan, hari ini.

Wan Junaidi juga memaklumkan, beliau sudah mengadakan perbincangan dengan enam entiti termasuk Pusat Governans, Integriti dan Antirasuah Nasional (GIACC), Jabatan Peguam Negara (AGC) dan Suruhanjaya Pencegahan Rasuah Malaysia (SPRM) berhubung RUU berkenaan.

Perbincangan itu turut membabitkan Pendaftar Pertubuhan (RoS), Suruhanjaya Syarikat Malaysia (SSM) dan Bahagian Hal Ehwal Undang-Undang, Jabatan Perdana Menteri (BHEUU JPM).

“Antara perkara dasar penting yang telah dibincangkan adalah berhubung penubuhan entiti pengawalseliaan sumbangan politik, penyumbang yang dibenarkan dan penetapan penalti ke atas kesalahan di bawah undang-undang ini,” katanya lagi.

Beliau mengarahkan GIACC memperhalusi perkara-perkara dasar berkenaan, manakala BHEUU dan AGC pula menyediakan draf pentadbiran dengan mengambil kira pandangan serta contoh-contoh dikemukakan pertubuhan masyarakat sivil (CSO) dan badan bukan kerajaan (NGO).

“Selain itu, analisis perbandingan pemakaian undang-undang ini dari negara-negara lain perlu dilaksanakan bagi tujuan penanda aras undang-undang ini,” katanya turut mengesyorkan undang-undang itu diselaraskan dengan undang-undang sedia ada di bawah RoS dan SSM.

Wan Junaidi berkata, beliau juga menyarankan agar draf pentadbiran disediakan secepat mungkin bagi membolehkan sesi libat urus diadakan dengan semua pemegang taruh mengikut garis masa yang akan disediakan oleh GIACC.

“Bagi menunjukkan ketelusan dan akauntabiliti dalam tadbir urus politik, adalah wajar undang-undang ini dilaksanakan dengan segera,” katanya.

Pada 19 Mei lalu, Mesyuarat Jawatankuasa Khas Kabinet Mengenai Anti-Rasuah (JKKMAR) bersetuju secara dasar dengan cadangan Pelaksanaan Dasar Penggubalan Rang Undang-Undang (RUU) Sumbangan Politik, namun ia masih perlu dibincangkan dengan ahli Kabinet sebelum sesi libat urus dengan parti-parti politik.

RUU berkenaan dilihat penting kerana sehingga kini tiada undang-undang atau peraturan yang mengawal selia pembiayaan politik, selain dapat mengelak risiko rasuah serta penyalahgunaan kuasa membabitkan ahli politik yang memberi impak negatif kepada imej negara dan kerajaan.


Dua MP UMNO kem Zahid akur dengan titah Agong, tentukan keabsahan di Parlimen

Walaupun sebelum ini bersama dalam kem Presiden UMNO yang menyokong keputusan menarik sokongan terhadap kerajaan Perikatan Nasional (PN), dua Ahli Parlimen (MP) UMNO yang bersama dalam kem Datuk Seri Ahmad Zahid Hamidi menegaskan mereka akur dengan titah Yang di-Pertuan Agong.

MP Tanjung Karang Tan Sri Noh Omar dan MP Baling Datuk Seri Azeez Rahim berkata akan menuruti titah Yang di-Pertuan Agong yang memperkenan keabsahan kerajaan PN dan kedudukan Perdana Menteri Tan Sri Muhyiddin Yassin perlu ditentukan di Parlimen pada September nanti.

“Setakat hari ini keputusan Yang di-Pertuan Agong ialah menyerahkan kepada Parlimen untuk membuat pengabsahan maka saya kena menjunjung titah Seri Paduka Baginda Yang di-Pertuan Agong,” kata Noh semasa sidang media hari ini yang disiarkan secara maya.

Sementara itu, Azeez juga senada dengan Noh yang mengakui walaupun Mesyuarat Majlis Tertinggi (MT) UMNO sudah membuat keputusan awal sebelum ini, beliau akur dengan titah tersebut dan akan menjalankan tanggungjawabnya apabila tiba masa di Parlimen nanti.

“Saya akan laksanakan tanggungjawab saya di Parlimen nanti bila dipanggil untuk mengabsahkan kedudukan kerajaan hari ini,” katanya dalam sidang media berlainan yang juga disiarkan secara maya dalam Facebook.

Tegas Noh, selagi tiada titah terbaharu Yang di-Pertuan Agong, beliau akan patuh dan menunggu sehingga tiba masa di Parlimen nanti akan membuat keputusan untuk sama ada menyokong kerajaan PN atau pun tidak.

Noh juga menafikan dakwaan kononnya mudah dibeli dan menegaskan sentiasa setia kepada parti serta akan patuh dengan arahan parti.

“Dan akhirnya saya ingin menafikan kalau ada dakwaan yang mengatakan saya ini mudah dibeli ataupun pendirian saya ini flip flop.

“Saya punya pendirian sebagai pemimpin UMNO, yang benar saya kata benar kalau tak benar saya kata tak benar. Inilah pendirian saya di mana juga sama ada dalam mesyuarat atau perbincangan,” ujarnya lagi.

Bagi Azeez, perkara yang menjadi keutamaan baginya sekarang adalah dalam menjaga kebajikan rakyat dan menggesa supaya pemimpin dalam UMNO tidak berpecah antara satu sama lain.

“Harapan saya selaku ahli Majlis Tertinggi seperti saya sebutkan saya ahli parti yang taat setia kepada keputusan parti.

“Apa jua keputusan parti adalah elok kita lakukannya bersama apa jua keputusan. Justeru, saya harap kita dapat semua ahli-ahli UMNO dapat rapatkan saf kepimpinan, rapatkan barisan,” katanya lagi.

Terdahulu awal hari ini dalam sidang media bersama Timbalan Perdana Menteri Datuk Seri Ismail Sabri Yaakob, seramai 31 MP BN termasuk Menteri dan Timbalan Menteri UMNO menyatakan sokongan kepada kerajaan PN yang dipimpin Muhyiddin.

Ia walaupun Zahid mendesak supaya Menteri dan Timbalan Menteri meletakkan jawatan mereka.


Pemanis tiruan berbahaya?

“SEBELUM terkena, kawal pemakanan, jangan ikut nafsu. Beringat sebelum terkena. Kurangkan makan nasi, minuman berkarbonat dan makanan yang bergula.”

Ketika membacanya, mungkin kita sudah biasa mendengar nasihat sedemikian. Namun, cerita sebaliknya banyak memberi pengajaran. Bayangkan hidupnya yang ceria telah berubah. Nila (bukan nama sebenar) hanya mengetahui dirinya menghidap kencing manis selepas melahirkan anak kedua.

Namun Nila tidak bersungguh-sungguh mengambil insulin bagi memastikan kencing manisnya stabil. Sikap acuh tak acuh terhadap penyakit ini menyebabkan Nila kehilangan kaki kirinya. Nasihatnya kepada generasi muda, kurangkan gula kerana tanpa disedari ia boleh menjadi pembunuh.

Hakikatnya, kebanyakan masyarakat pada hari ini menyedari tentang bahaya gula biasa yang mengandungi kalori dan menjadi punca penyakit diabetes. Jadi, mereka kini lebih peka dan mula menggunakan gula tiruan atau pemanis gantian yang dikatakan bebas kalori dan baik untuk tubuh badan.

Sejauh manakah kebenaran kenyataan ini? Pemanis tiruan merupakan alternatif kepada mereka yang inginkan rasa manis tetapi tidak mahukan kalori yang berlebihan daripada gula biasa. Pemanis tiruan banyak digunakan dalam makanan dan minuman proses yang dipromosikan sebagai rendah kalori atau “diet” atau “tiada gula”.

Gula ini sepatutnya lebih baik untuk kesihatan. Pemanis tiruan ini mempunyai rasa yang manis tetapi mempunyai kalori yang rendah dan secara umumnya dikatakan baik untuk menurunkan berat badan dan membantu pesakit kencing manis mengawal paras gula dalam darah.

Pun begitu, kajian menunjukkan pemanis tiruan yang dipek mempunyai kesan sampingan yang boleh memudaratkan kesihatan manusia. Pada 2008, para pengkaji di Universiti Purdue melaporkan satu kajian yang dijalankan ke atas beberapa tikus mendapati kandungan sakarin (saccharin) yang ada dalam pemanis tiruan tersebut mampu mengubah selera makan haiwan tersebut.

Bagaimanapun, ketua kumpulan pedagang pemanis tiruan menafikan dakwaan tersebut dengan mengatakan bahawa kesan sampingan tersebut tidak semestinya berlaku ke atas manusia.

Profesor Madya bahagian Sains Psikologi di Institut Kajian Perlakuan Inges, Universiti Purdue, Amerika Syarikat, Susan Swithers berkata, tikus uji kaji memakan yogurt yang mengandungi pemanis tiruan tersebut menjadi gemuk dan selera makan bertambah dengan mendadak.

“Perlu dihebahkan di sini bahawa pengambilan makanan atau minuman yang mengandungi pemanis tiruan mampu mengubah sistem semula jadi tubuh badan manusia.

“Bermakna, ia mampu mengubah hormon tahap selera semula jadi manusia yang sepatutnya merasa kenyang sebelum hormon semula jadi tersebut bertindak sendiri.

“Kita biasanya akan berhenti makan sebelum tubuh badan kita menyerap semua kalori yang terkandung dalam makanan yang dimakan. Salah satu sebab untuk kita berhenti makan ialah disebabkan naluri semula jadi ditambah dengan pengajaran yang diperoleh daripada pengalaman lalu. Sebagai contoh, “Selepas saya memakan makanan ini, saya akan merasa kenyang untuk satu jangka masa yang agak lama,” jelas Swithers lagi.

Sementara itu, satu laporan pada 2010 menyatakan pengambilan diet yang kaya sodium atau minuman dengan pemanis tiruan akan meningkatkan risiko seseorang mengalami kemerosotan fungsi buah pinggang.

Dua kajian terhadap kaitan antara pengambilan sodium dan minuman manis dengan kemerosotan fungsi buah pinggang telah dijalankan oleh Dr. Julie Lin dan Dr. Gary Curhan dari Hospital Wanita Brigham, Massachusettes, Amerika Syarikat. Mereka mendapati pengambilan sekurang-kurangnya dua hidangan minuman soda setiap hari boleh mempercepatkan kadar kemerosotan fungsi buah pinggang sebanyak dua kali ganda.


Anwar kata tiada tindakan menteri hadapi pertuduhan mahkamah

Perdana Menteri kerajaan Pakatan Harapan-Barisan Nasional (PH-BN), Datuk Seri Anwar Ibrahim berkata beliau tidak boleh mengambil sebarang tindakan terhadap anggota Kabinetnya yang menghadapi pertuduhan sebelum keputusan dibuat di mahkamah.

Beliau juga memberi jaminan tidak akan campur tangan dalam kes mahkamah yang melibatkan mana-mana anggota Kabinetnya.

“Tindakan tidak boleh diambil hanya berdasarkan pendakwaan dan sebelum penghakiman (mahkamah), malah ini telah disebut oleh Marang (Tan Sri Abdul Hadi Awang) dalam kenyataan tegasnya sebelum ini.

“Sebagai contoh, ada seorang ahli Parlimen yang didakwa di mahkamah hari ini, adakah individu itu juga perlu meletakkan semua jawatan mereka?

“Pasti jawapannya tidak, jadi itu pendirian saya juga,” katanya menjawab soalan tambahan Ahmad Fadhli Shaari (PN-Pasir Mas) yang bertanya sama ada pelantikan mereka yang mempunyai pertuduhan mahkamah ke dalam pentadbiran negara akan menjejaskan agenda Malaysia Madani.

Perdana Menteri berkata, beliau tidak mahu membuat sebarang penghakiman sebelum proses sewajarnya di mahkamah.

Anwar berkata, sejak pelantikan Datuk Seri Ahmad Zahid Hamidi sebagai Timbalan Perdana Menteri, beliau telah mengikut semua prinsip dan dasar yang digariskan kerajaan, termasuk menolak cadangan kelulusan segera projek tanpa tender daripada syarikat berkaitan kerajaan (GLC) di bawah kementeriannya sebelum ini.

Ahmad Zahid, yang juga Menteri Kemajuan Luar Bandar dan Wilayah, didakwa atas 47 pertuduhan rasuah, pecah amanah jenayah (CBT) dan pengubahan wang haram yang dikaitkan dengan dana amal Yayasan Akalbudi.

“Ini kali pertama saya menyebut perkara ini dan saya tidak berkongsi perkara ini dengan beliau. Saya memberi jaminan tidak akan ada campur tangan dalam proses sebegini.

“Mungkin ada persepsi seperti yang disebut oleh Pasir Mas, tetapi saya boleh jamin ia tidak akan menjejaskan prinsip dan dasar di bawah Malaysia Madani yang akan dilaksanakan,” katanya.


Lebuh raya utama seluruh negara masih tinggi aliran trafik

Aliran trafik dilaporkan masih tinggi dan perlahan di lebuh raya utama setakat 10 malam ini berikutan pertambahan kenderaan pada hari ketiga Aidilfitri.

Orang ramai yang menyambut hari raya Aidilfitri mula pulang ke ibu kota dan jumlah kenderaan meningkat di lebuh raya utama.

Menurut jurucakap Lembaga Lebuhraya Malaysia (LLM), di utara, aliran trafik tinggi ke arah selatan dari Kepala Batas ke Hutan Kampung, Alor Setar Utara ke Gurun, Sungai Petani Utara ke Bertam dan Bukit Tambun ke Jawi.

“Selain itu, Bandar Baharu ke Sungai Perak, Simpang Pulai ke kawasan Rehat dan Rawat (R&R) Tapah, Hentian Ladang Bikam ke Sungkai dan Tanjung Malim ke Rawang.

“Aliran trafik turut tinggi dan perlahan ke arah utara dari Tapah ke Simpang Pulai, Ipoh Utara ke Sungai Perak, Kuala Kangsar ke R&R Bukit Gantang dan Changkat Jering ke Jawi,” katanya.

Sementara itu, LLM menerusi Twitter memaklumkan situasi trafik sama juga dilaporkan di Lebuhraya Kuala Lumpur-Karak arah ke Kuala Lumpur dari Karak ke Tol Bentong sehingga ke Lentang dan Bukit Tinggi ke Genting Sempah sehingga Gombak.

Orang ramai boleh mendapatkan maklumat trafik terkini menerusi talian bebas tol Plusline 1800-88-0000 dan laman Twitter www.twitter.com/plustrafik atau talian LLM 1800-88-7752 serta laman Twitter di www.twitter.com/llminfotrafik.


Semua calon PN tandatangan aku janji tolak rasuah

Semua 28 calon kerusi Dewan Undangan Negeri (DUN) bagi Perikatan Nasional (PN) sudah menandatangani borang ‘aku janji calon pilihan raya negeri’ bagi melawan rasuah dan menolak sebarang penyelewengan.

Inisiatif tersebut diambil bagi memastikan semua calon tersebut dihalang daripada terlibat dalam sebarang bentuk jenayah rasuah, penyelewengan dan salah guna kuasa apabila mereka menang dalam Pilihan Raya Negeri (PRN) Melaka itu.

Dalam borang tersebut, dinyatakan: “Saya akan menolak sebarang bentuk jenayah rasuah, penyelewengan dan salah guna kuasa, serta memberikan kerjasama sepenuhnya kepada Suruhanjaya Pencegahan Rasuah Malaysia (SPRM) dalam mencegah sebarang bentuk jenayah rasuah, penyelewengan dan salah guna kuasa.

“Saya tidak akan melibatkan diri dalam sebarang bentuk kenayah rasuah, penyelewengan dan salah guna kuasa, sama ada langsung atau tidak langsung.

“Saya akan melaporkan kepada SPR. dengan segera sebarang bentuk jenayah rasuah, penyelewengan dan salah guna kuasa yang melibatkan saya atau kakitangan di bawah seliaan saya.”

Ia juga menyatakan supaya calon mematuhi sepenuhnya undang-undang yang diperuntukkan dalam Akta SPRM 2009 dan undang-undang yang berkaitan dalam menjalankan tugas dan tanggungjawab sebagai Ahli Dewan Undangan Negeri (ADUN).

Program menandatangani aku janji itu berlangsung di Bilik Gerakan Utama PN di Tanjung Minyak, Melaka.

Suruhanjaya Pilihan Raya (SPR) menetapkan tarikh mengundi bagi PRN Melaka pada 20 November dan undi awal pada 16 November selepas pembubaran DUN pada 4 Oktober lepas.


Rafizi kata tak tahu wujud tawaran kepada PAS sertai kerajaan campuran

Dakwaan PAS terdapat tawaran dibuat untuk menyertai kerajaan campuran seperti didedahkan Presiden PAS, Tan Sri Abdul Hadi Awang tidak diketahui Rafizi Ramli.

Timbalan Presiden PKR itu berkata tidak mengetahui terdapat pemimpin dalam kerajaan campuran yang menghubungi Hadi bagi membut tawaran tersebut kepada PAS untuk bersama dengan Pakatan Harapan (PH)-UMNO, namun baru-baru ini veteran DAP Lim Kit Siang ada membuat tawaran secara terbuka.

“Saya tak pernah dengar (dakwaan PAS ditawarkan masuk kerajaan) sedangkan saya adalah antara tiga individu dalam PKR yang banyak runding tentang pembentukan kerajaan perpaduan selain Datuk Seri Anwar Ibrahim dan Datuk Seri Saifuddin Nasution Ismail.

“Saya tidak tahu ini cerita zaman bila tapi sepanjang saya terlibat dalam pembentukan kerajaan perpaduan sehingga sekarang, saya tidak tahu langsung berkaitan itu, kecualilah ada sesiapa yang lain,” katanya dipetik laporan Utusan Malaysia.

Rafizi terdahulu menghadiri Sesi Libat Urus Kajian Separuh Penggal Rancangan Malaysia Ke-12 2021-2025 di Majlis Bandaraya Iskandar Puteri hari ini.

Turut hadir, Menteri Besar, Datuk Onn Hafiz Ghazi serta barisan kepimpinan kerajaan negeri Johor.

Sementara itu, Rafizi menyifatkan dakwaan Hadi bahawa PKR lemah dan mempunyai masalah dalaman sebagai pandangan peribadi.

“Saya biasa tidak komen apa yang Hadi cakap, dia kata PKR tak kukuh itu pendapat dia. PKR memang tak kukuh tetapi Perdana Menteri adalah daripada PKR dan kita juga merupakan sebahagian daripada kerajaan perpaduan.

“Dia (Abdul Hadi) pernah kata orang macam-macam, pernah kata orang ayam itik semua, jadi setakat dia kata PKR tak kukuh itu sudah dikira baik, paling kurang dia tak panggil kami nama yang lebih teruk,” katanya.

Semalam, Hadi mendedahkan pernah dihubungi beberapa kali oleh ‘orang tertentu’ yang menawarkan kerjasama dalam kerajaan perpaduan, namun mempersoalkan tawaran tersebut yang sepatutnya memberi kelebihan kepada PAS kerana mempunyai kerusi yang lebih daripada parti lain.


Ramai sokong Rina Harun rampas Parlimen Sepang dari AMANAH

Menteri Pembangunan Wanita, Keluarga dan Masyarakat kerajaan sementara, Datuk Seri Rina Harun dilaporkan mendapat sokongan tinggi, sekali gus dijangka merampas Parlimen Sepang yang ditandinginya dalam Pilihan Raya Umum Ke-15 (PRU-15), Sabtu ini (19 November 2022).

Diibaratkan sebagai ‘sirih pulang ke gagang’ pencalonan Ketua Wanita Perikatan Nasional itu di Parlimen Sepang membolehkan beliau kembali untuk berbakti di tempat asalnya.

Berbanding, Ahli Parlimen daripada AMANAH sebelum ini Hanipa Maidin, pengundi yang ditemui rata-rata menyifatkan Rina mempunyai peluang lebih cerah untuk menang di kerusi berkenaan.

Memetik laporan FMT yang membuat tinjauan di sekitar kawasan Parlimen Sepang dengan menemu bual pengundi menunjukkan sentimen terhadap calon Perikatan Nasional itu meningkat.

Ibrahim Mustafa, 60, berpendapat, Rina bertuah kerana mendapat sokongan PAS yang bekerjasama dengan Bersatu di bawah panji-panji Perikatan Nasional.

“Jika dia bergantung kepada Bersatu sahaja, parti itu tidak kuat di sini,” kata pemandu e-hailing itu, sambil menambah PAS secara aktif berkempen untuk Perikatan Nasional menjelang hari pengundian Sabtu ini.

Seorang lagi warga tempatan, Osman Abu Bakar, 68, berkata dia hanya mengenali Rina sebagai Menteri Pembangunan Wanita, Keluarga dan Masyarakat tetapi tidak banyak yang boleh diperkatakan mengenainya selain daripada jawatan yang dipegang.

Bagaimanapun, dia merasakan Rina boleh menang kerana persepsi pengundi Sepang terhadap Ahli Parlimen sebelum ini, Hanipa daripada Pakatan Harapan (PH) berubah kerana ‘tak nampak bayang’ dan sukar ditemui.

Ia sedikit sebanyak menghakis kepercayaan rakyat terhadap PH, kata Osman.

“Maaf saya katakan tetapi jika anda bertanya kepada orang di sini, mereka akan bersetuju bahawa mereka jarang bertemu (Hanipa) di sini,” katanya.

Pada pilihan raya lalu, Hanipa menang dengan majoriti 18,705 undi. Beliau tidak bertanding pada PRU Sabtu ini kerana kesihatan yang mengizinkan dan PH kini diwakili Ketua Wanita AMANAH Aiman Athirah Sabu.

Osman berkata beliau mendapati tiada penerimaan negatif terhadap Rina oleh penduduk di Sepang.

Tegasnya, Rina boleh memenangi hati rakyat Dengkil dengan mudah sekiranya dapat menyelesaikan masalah seperti kesesakan jalan raya, banjir dan kemudahan kesihatan yang lebih baik.

Peniaga kecil Samsuri Abu Samah, 52, berkata ramai yang kecewa dengan PH kerana gagal memenuhi manifestonya.

Seorang lagi warga tempatan Khairul Anwar Samsudin berkata dalam era media sosial, pengundi khususnya golongan belia akan mengetahui sumbangan beliau kepada Titiwangsa.

“Jika dia bagus di Titiwangsa, kemungkinan besar dia akan bagus di sini. Pasti orang akan bertanya apa yang dia telah lakukan di sana,” katanya.

Selain Rina dan Aiman, lima lagi bersaing merebut kerusi Parlimen Sepang iaitu Anuar Basiran (BN), Che Asmah Ibrahim (Gerakan Tanah Air) dan tiga calon Bebas – Daud Leong, Syahrul Amri Mat Sari dan M Muneswaran Muthiah.


MT UMNO akan buat ketetapan berhubung PRU-15 malam ini, kata Zahid

Satu ketetapan akan dimuktamadkan UMNO dalam mesyuarat Majlis Tertinggi yang bakal berlangsung malam ini, kata Datuk Seri Ahmad Zahid Hamidi.

Presiden UMNO itu berkata parti akan membuat keputusan yang amat mustahak berhubung berkait keputusan Perhimpunan Agung UMNO (PAU) Khas sebelum ini serta pendirian terbaru parti itu berkaitan pilihan raya umum ke-15 (PRU-15).

“Kita tahu bahawa PAU lalu sudah ambil ketetapan bahawa ‘Top Five’ diberikan mandat untuk menentukan perkara yang berkaitan dengan beberapa langkah pilihan (ke arah PRU ke-15).

“Mesyuarat MT malam ini menjadi penting bagi menterjemahkan keputusan PAU yang bukan saja sudah memutuskan beberapa perkara yang termaktub dalam usul-usul, tetapi juga mengenai ketetapan dibuat dalam PAU Khas,” katanya dipetik laporan BH.

UMNO akan mengadakan Mesyuarat MT malam ini, dijangka Perdana Menteri Datuk Seri Ismail Sabri Yaakob bakal menerima tekanan sekali lagi supaya membubarkan Parlimen dengan segera.

PAU Khas UMNO sebelum ini meluluskan pindaan Perlembagaan UMNO bagi membenarkan parti itu diberi pilihan untuk mengadakan pemilihannya enam bulan selepas PRU.

Sementara PAU yang berlangsung pada Mac lalu pula, antara lain memutuskan usul, bahawa tempoh masa sesuai untuk diadakan PRU ke-15 akan dibincang dan diputuskan dalam ‘Top Five’ UMNO, yang turut disertai Ismail Sabri selaku Naib Presiden.

Dalam pada itu, ditanya media sama ada MT malam ini akan memutuskan bahawa pemilihan parti akan dibuat selepas PRU ke-15, beliau berkata, akan diketahuinya dalam kenyataan media malam ini.

“Tunggulah sehingga kenyataan media dikeluarkan selepas mesyuarat malam ini,” katanya.


Empat beranak maut motosikal dirempuh lori pasir di Kota Tinggi

Empat beranak maut setelah motosikal dinaiki mereka dipercayai dirempuh sebuah lori yang membawa muatan pasir dalam nahas ngeri di Kampung Semanggar di Kota Tinggi, Johor, petang tadi (30 Ogos 2022).

Dalam kejadian kira-kira jam 2 petang itu, mangsa yang maut ialah penunggang motosikal, Mohamad Suti Yahaya, 39, dan isterinya, Siti Jamaliah Mohd Yatim, 27.

Dua anak pasangan itu, Nur Firman Hadi Abdul Rahman, 4, dan Nurfatihah Jannah berusia 7 bulan maut di lokasi kejadian akibat cedera parah, lapor Kosmo.

Difahamkan, semua mangsa dalam menaiki motosikal jenis Yamaha 135LC dalam perjalanan pulang ke rumah mereka yang terletak di Kampung Mawai di Kota Tinggi.

Menurut ibu Siti Jamaliah, Rosni Sintingan, 53, dia mendapat maklumat kejadian itu kira-kira jam 3 petang selepas anak buahnya terlihat gambar kemalangan yang menimpa anak cucunya itu di Facebook sebelum ada orang lain yang menghubunginya.

Katanya, dia juga sempat ke lokasi kejadian namun ketika itu tidak sempat menemui anaknya kerana telah dibawa menaiki kenderaan polis bersama cucunya Nurfatihah Jannah.

“Semasa saya sampai saya dapat lihat menantu dan anak lelakinya sahaja yang masih terbaring di lokasi. Saya tidak tahu mereka pergi ke mana tetapi kalau cuti memang mereka akan berjalan anak beranak mungkin ke pekan Anggerik, Bandar Tenggara atau ke Felda Pasir Raja berjumpa rakannya.

“Mereka anak beranak memang akan menaiki motosikal ke mana sahaja kerana itu sahaja kenderaan yang mereka ada. Sebelum ini mereka pernah juga terlibat kemalangan namun hanya cedera.

“Kami sekeluarga puas juga nasihat suruh mereka beli kereta namun katanya tak apa naik motosikal. Kami hanya kesian pada anak dan isterinya sahaja. Tak sangka perkara yang kami bimbangkan berlaku hari ini,” katanya ketika ditemui di Unit Forensik Hospital Kota Tinggi hari ini.

Sementara itu Ketua Polis Daerah Kota Tinggi, Superintendan Hussin Zamora ketika dihubungi mengesahkan kemalangan tersebut dan masih dalam siasatan pihak polis.


Merck kata pil Covid-19 kurangkan kematian, kemasukan ke hospital

Pengeluar ubat Amerika Syarikat (AS) Merck pada Jumaat melaporkan pil keluarannya yang diuji terhadap pesakit Covid-19 mampu mengurangkan separuh daripada jumlah kemasukan ke hospital dan kematian.

Sekiranya diluluskan pengawal ubat-ubatan, ia akan menjadi pil pertama bagi merawat Covid-19, menambahkan senjata baharu yang mudah digunakan, termasuk vaksin, dalam memerangi penularan wabak itu.

Syarikat itu berkata mereka akan meminta pihak berkuasa kesihatan di AS dan seluruh dunia untuk memberi kebenaran kepada penggunaan pil berkenaan. Keputusan daripada Pentadbir Makanan dan Ubat-ubatan (FDA) AS bakal dibuat beberapa minggu selepas menerima permohonan itu.

Semua rawatan Covid-19 lain yang kini dibenarkan di AS memerlukan IV atau suntikan. Sebaliknya, pil yang diambil di rumah akan meredakan tekanan di hospital dan dapat membantu mengatasi penularan di negara yang lebih miskin dan terpencil.

“Ini akan membolehkan kita merawat lebih ramai orang dengan cepat dan, kita percaya, lebih murah,” kata Dr William Schaffner pakar penyakit berjanjikit dari Universiti Vanderbilt, yang tidak terbabit dalam penyelidikan itu.

Merck dan rakan kongsinya, Ridgeback Biotherapeutics berkata keputusan awal menunjukkan pesakit yang menerima ubat itu – molnupiravir – dalam masa lima hari daripada gejala Covid-19 mempunyai sekitar separuh daripada kadar rawatan di hospital dan kematian.

Kajian itu dilakukan terhadap 775 individu dewasa dengan gejala ringan dan sederhana yang dianggap berisiko tinggi berdepan keadaan lebih teruk disebabkan masalah kesihatan kegemukan, diabetes atau penyakit jantung.

Bagaimanapun, keputusannya belum dikaji oleh pakar luar, prosedur biasa untuk memeriksa penyelidikan perubatan baru.

Walaupun ada berita mengenai rawatan baharu yang berpotensi berkesan, namun pakar perubatan tetap menekankan pentingnya vaksin untuk mengawal pandemik Covid-19, memandangkan ia membantu mencegah penularan dan juga mengurangkan jangkitan teruk.

Penyelaras Covid-19 White House, Jeff Zients berkata vaksinasi kekal sebagai strategi utama kerajaan AS untuk mengawal pandemik.

Pakar penyakit berjangkit terkenal yang menjadi penasihat kerajaan AS, Dr Anthony Fauci ketika mengulas mengenai pil keluaran Merck itu berkata, ia adalah suatu berita baik.

Merck hanya menjalankan kajian terhadap individu yang tidak divaksin. Namun, FDA mungkin membenarkan penggunaannya secara lebih meluas, termasuk kepada individu yang telah menerima vaksin, tetapi tetap dijangkiti Covid-19.

Pakar virologi Andrew Pekosz dari Universiti Johns Hopkins meramalkan vaksin dan ubat antivirus akhirnya akan digunakan bersama untuk melindungi daripada kesan terburuk Covid-19.

“Ini tidak boleh dilihat sebagai pengganti vaksinasi – kedua-duanya harus dilihat sebagai dua strategi yang dapat digunakan bersama untuk mengurangi jangkitan yang teruk,” kata Pekosz. – Agensi


Annuar Musa antara bekas ahli UMNO yang isi borang sertai PAS

Bekas Setiausaha Agung Barisan Nasional (BN), Tan Sri Annuar Musa dilaporkan sudah mengisi borang permohonan untuk menyertai PAS bersama lebih 10 bekas pemimpin UMNO yang lain.

Timbalan Setiausaha Agung Perikatan Nasional (PN), Datuk Seri Takiyuddin Hassan berkata pengumuman penerimaan keahlian tokoh-tokoh politik berkenaan dijangka akan dibuat penghujung bulan ini.

“Saya mengesahkan borang permohonan beberapa tokoh besar itu telah siap, kita tunggu masa untuk membuat pengumuman sahaja. Insya-Allah akhir bulan ini.

“Saya boleh mengesahkan Tan Sri Annuar Musa sudah isi borang untuk menyertai PAS dan kita akan buat pengumuman dalam waktu terdekat bersama rakan-rakan lain dalam UMNO,” katanya lapor Awani.

Tambah Takiyuddin, kesemua bekas pimpinan UMNO itu juga dipertimbangkan untuk diberikan kerusi sekiranya mereka menyatakan hasrat untuk bertanding pada pilihan raya negeri (PRN) nanti.

Selain itu Takiyuddin yang juga Ketua Whip Parlimen Perikatan Nasional (PN) berkata pihaknya akan membawa usul berkenaan kalimah Allah di persidangan Parlimen akan datang.

Sebelum ini, keputusan Kerajaan Malaysia dan Kementerian Dalam Negeri (KDN) menarik balik balik rayuan terhadap keputusan Mahkamah Tinggi Kuala Lumpur mengenai penggunaan kalimah Allah, baitullah, solat dan Kaabah dibantah pelbagai pihak termasuk Majlis Agama Islam Selangor (MAIS).

Notis pemberhentian rayuan itu difailkan pada 18 April lalu di Pejabat Pendaftar Mahkamah Rayuan di Putrajaya.

Pada 10 Mac 2021, Hakim Nor Bee Ariffin membenarkan permohonan semakan kehakiman seorang penganut agama Kristian dari Sarawak, Jill Ireland untuk menggunakan kalimah Allah dalam pembelajaran agamanya.

Dalam keputusannya, Hakim Nor Bee berkata arahan KDN pada 5 Disember 1986 bahawa larangan penggunaan kalimah ‘Allah’, ‘baitullah’, ‘solat’ dan ’Kaabah’ ke atas orang bukan Islam menyalahi undang-undang dan tidak rasional.


Polis Selangor sudah dapat rakaman Fahmi dalam masjid

Siasatan terhadap Menteri Komunikasi dan Digital, Fahmi Fadzil kini turut disiasat Polis Selangor.

Rakaman Fahmi semasa berada dalam masjid tersebut sudah diperoleh pihak polis, kata Ketua Polis Selangor, Datuk Hussein Omar Khan.

Jelasnya, siasatan dijalankan di bawah Seksyen 233 Akta Komunikasi dan Multimedia 1998, serta Seksyen 500 Kanun Keseksaan, yang berkaitan dengan fitnah.

“Kita sudah mendapatkan rakaman ucapan dalam masjid berkenaan dan akan menelitinya untuk siasatan lanjut.

“Kita akan beri maklum balas serta perkembangan mengenai kes terbabit dalam masa terdekat,” kata Hussein ]dipetik laporan BH.

Gambar Fahmi sedang berucap di sebuah masjid di Rawang menjadi tular pada hujung minggu dan dia didakwa menyampaikan ucapan politik.

Semalam, Pengarah Jabatan Agama Islam Selangor (Jais) Mohd Shahzihan Ahmad berkata mereka sedang menyiasat Fahmi berhubung kejadian itu, mengikut Seksyen 12 Enakmen Jenayah Syariah Selangor, kerana disyaki menghina pihak berkuasa agama.

Perlu diingat bahawa Selangor mempunyai larangan berpolitik di masjid.

Fahmi telah menafikan berpolitik di masjid, berkata dia diminta oleh jemaah masjid untuk menjelaskan kontroversi yang menyelubungi persembahan kumpulan The 1975.

“Saya singgah untuk solat Zohor sahaja di masjid itu, sebab ia masjid paling dekat dengan lokasi program seterusnya.

“Alang-alang di situ, saya dijemput oleh kariah Masjid untuk ulas sedikit isu Kumpulan 1975.

“Tiada langsung sentuh isu lain,” katanya.

Kumpulan 1975 dari United Kingdom baru-baru ini mencetuskan kontroversi selepas vokalisnya mencium pemain gitar lelaki ketika persembahan di Festival Good Vibes, selepas mengkritik kerajaan kerana melaksanakan dasar anti luar tabii.


SOP PRN Melaka dimuktamadkan minggu depan

Prosedur operasi standard (SOP) bagi Pilihan Raya Negeri (PRN) Melaka dijangka dimuktamadkan minggu depan, kata Setiausaha Kerajaan Negeri Datuk Kamel Mohamad.

Beliau berkata perbincangan berkaitan SOP berkenaan telah mencapai peringkat akhir, dengan garis panduan untuk memperhalusi perkara itu sudah mencapai tahap 75 hingga 80 peratus.

“Awal minggu depan mungkin (SOP) akan dapat dimaklumkan kerana kita mahu mengambil kira pelbagai pandangan dan input termasuk cuaca, pendidikan dan sektor pelancongan.

“Ini penting kerana sektor pendidikan sudah dibuka dan pematuhan SOP oleh pelancong serta hotel juga perlu dilihat semula. Dalam mempersiapkan SOP ini kita perlu melihat di mana titik keseimbangannya,” katanya lapor Bernama.

Beliau terdahulumelancarkan Pakej Pelancongan Pit Stop Melaka Cruise di Taman Rempah.

Kamel berkata perbincangan SOP khas itu membabitkan pelbagai pihak termasuk Jabatan Kesihatan Negeri Melaka, Majlis Keselamatan Negara (MKN) Melaka, kumpulan profesional serta kepakaran teknikal sejak minggu lepas.

Suruhanjaya Pilihan Raya (SPR) menetapkan tarikh mengundi PRN Melaka pada 20 Nov manakala penamaan calon pada 8 Nov dan undi awal 16 Nov.

PRN Melaka diadakan susulan pembubaran DUN Melaka pada 4 Okt lepas apabila empat Ahli Dewan Undangan Negeri (ADUN) bertindak menarik sokongan terhadap kepimpinan Ketua Menteri Datuk Seri Sulaiman Md Ali.

Empat bekas ADUN berkenaan ialah Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas).


Menteri akui bekalan air di Sabah kritikal

Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Armizan Mohd Ali mengakui isu bekalan air di Sabah kini pada tahap kritikal.

Menurutnya, negeri itu memerlukan pembenihan awan segera bagi meningkatkan paras air sungai yang menjadi sumber air mentah utama bagi pengoperasian berkesan Loji Rawatan Air (LRA).

“Saya tidak mahu berselindung. Memang tahap bekalan air di Sabah sudah mencapai tahap kritikal dan fenomena monsun barat daya kali ini akan menjadikan status itu (bekalan air) menjadi jauh lebih kritikal lagi.

“Namun saya melihat memang keadaannya agak serius dan sekiranya tidak dilakukan (pembenihan awan) akan lebih banyak lagi LRA yang terkesan,” katanya selepas mengadakan lawatan ke LRA Skim Bekalan Air Kecemasan (EWSS) Limbahau di Papar, hari ini, lapor Bernama.

Menurutnya kerajaan negeri Sabah boleh membuat permohonan untuk proses itu kepada kerajaan Persekutuan dalam usaha menangani bekalan air yang semakin berkurangan di Sabah.

Armizan yang juga Ahli Parlimen Papar berkata ketika ini LRA EWSS turut terjejas apabila paras air sungai Papar menurun menyebabkan loji yang mampu menyalurkan bekalan air bersih 10 juta liter sehari (JLH) itu tidak dapat beroperasi sejak seminggu lalu.

Ia menyebabkan lebih 19,000 penduduk daripada 33 kampung di Papar terputus bekalan air.

Katanya, sebagai tindakan segera, proses penghantaran bekalan air bersih dijalankan menggunakan lori tangki air di kawasan awam seperti masjid dan balai raya untuk penduduk kampung yang terjejas.

Armizan berkata antara cadangan lain akan dilaksanakan dalam jangka masa panjang ialah menyediakan tangki statik berkapasiti antara 10,000 liter hingga 20,000 liter air di kampung yang menghadapi masalah bekalan air kritikal.

Beliau berharap proses naik taraf LRA Kogopon Papar yang berkapasiti 40 JLH kepada 80 JLH yang tergendala akan dapat dilaksanakan tahun ini.

“Jumlah terkini, kita cuba meminimumkan benda tertentu maka memerlukan tambahan RM67 juta lagi daripada kos asal iaitu RM312 juta…jadi kos diperlukan sekarang hampir RM400 juta disebabkan skop yang berubah dan peningkatan harga barangan maka kos itu telah meningkat,” katanya.

Dalam pada itu, Armizan turut berpuas hati dengan pembentangan Ketua Menteri Sabah, Datuk Seri Hajiji Noor mengenai pelan jangka pendek bagi menangani krisis air di negeri itu kepada Perdana Menteri, Datuk Seri Anwar Ibrahim di Putrajaya, semalam.

Beliau berkata pelan jangka masa pendek antara enam hingga 12 bulan membabitkan kos RM320.25 juta membuktikan kepemimpinan negeri mengambil tindakan tangkas untuk kepentingan umum dan dilaksanakan dengan segera.

“Kita tiada pilihan, kalau tidak dilaksanakan sekarang sebagai contoh pembinaan empangan kalau tidak diputuskan sekarang, ia tidak akan siap dalam setahun dua tetapi sekurang-kurangnya mengambil masa minimum 60 bulan untuk disiapkan bagi sebuah empangan,” katanya.

Namun katanya, dalam mengambil keputusan itu perlu mengambil kira jaminan keselamatan sosioekonomi, peluang pekerjaan dan ganti rugi kepada penduduk kampung yang terlibat.


Isu KWSP: Zahid, Najib nak selamat diri daripada penjara, kata MP Bangi

Ahli Parlimen (MP) Bangi, Ong Kian Ming menyindir Presiden UMNO Datuk Seri Ahmad Zahid Hamidi dan orang kepercayaannya, Datuk Seri Najib Razak, menjadikan isu pengeluaran Kumpulan Wang Simpanan Pekerja (KWSP), bagi menyelamatkan diri daripada hukuman penjara.

Penolong Pengarah Pendidikan Politik DAP itu berkata Zahid dan Najib sebenarnya lebih prihatin untuk menyelamatkan diri daripada hukuman penjara daripada membantu rakyat.

Beliau mengimbas pembelian sebuah syarikat perladangan Indonesia oleh Felda Global Ventures (FGV) ketika Najib menjadi Perdana Menteri pada 2015, sambil menyatakan KWSP juga mempunyai kepentingan dalam anak syarikat Felda itu.

“Masa itu Jun 2015. Majlisnya ialah Mesyuarat Agung Tahunan FGV. KWSP, dengan pegangan 5% dalam FGV, menyuarakan kebimbangan serius terhadap cadangan pengambilalihan Eagle High Point (EHP), sebuah syarikat perladangan Indonesia yang dimiliki oleh rakan rapat Perdana Menteri ketika itu, Najib Razak, pada harga premium yang meningkat sebanyak 70%.

“Perjanjian itu diteruskan oleh Ketua Pegawai Eksekutif FGV ketika itu, tidak syak lagi dengan kelulusan Najib, dengan kos RM2.3 bilion. Pada 2019, Ketua Pengarah Felda, Dr Othman Omar, membuat laporan polis mendakwa Felda ditipu dalam pembelian EHP dengan harga melambung melebihi 300%!,” katanya.

Pada awal April 2019, Felda membuat satu laporan polis dengan mendakwa telah ditipu oleh Najib dalam pembelian saham EHP.

Dalam laporan polisnya, Dr Othman mendakwa, Najib yang juga Menteri Kewangan ketika itu telah mengarahkan Felda membuat transaksi pada 2015 melalui syarikat tujuan khas (SPV) FIC Properties Sdn Bhd (FPSB) untuk membeli 37 peratus saham EHP pada harga AS$505 juta (RM2.3 bilion), di mana nilai saham itu hanya AS$114 juta.

Mengulas lanjut Ong dalam kenyataan hari ini berkata, di sebalik pendedahan KWSP bahawa 3.6 juta penyimpan mempunyai kurang daripada RM1,000 dalam akaun mereka, gesaan berterusan Najib untuk membenarkan lebih banyak pengeluaran adalah petunjuk bahawa beliau tidak melihat kepentingan jangka panjang pencarum KWSP, termasuk Bumiputera.

“Sebaliknya, Najib menggunakan cara yang semakin populis dan tidak bertanggungjawab dari segi kewangan untuk merayu orang ramai, memikirkan bahawa beliau boleh memperbodohkan rakyat untuk mempercayainya serta retorik malu apa bossku.

“Saya tidak terkejut jika mereka menggunakan lebih banyak langkah populis untuk memperbodohkan rakyat supaya berfikir bahawa mereka cuba menyelamatkan rakyat, tetapi hakikatnya ini semua berkenaan cuba menyelamatkan diri mereka sendiri (daripada hukuman penjara).

“Saya berharap rakyat tidak terpedaya dengan aksi Najib dan Zahid,” katanya mengulas tindakan kedua-dua pemimpin UMNO yang mendesak kerajaan membenarkan pengeluaran RM10,000 one-off skim i-Citra KWSP.

Najib dan Zahid juga kini berdepan puluhan tuduhan jenayah, termasuk rasuan dan penyelewengan, di Mahkamah Tinggi Kuala Lumpur dan Shah Alam.

Malah, Mahkamah Tinggi Kuala Lumpur telah menjatuhi hukuman penjara 12 tahun dan denda RM210 juta ke atas Najib, berkaitan kesalahan menyeleweng RM42 juta dana SRC International Sdn Bhd (SRC).

Mahkamah Rayuan juga menolak permohonan Najib untuk mengetepikan keputusan Mahkamah Tinggi itu, tetapi Najib kini mengemukakan rayuan di Mahkamah Persekutuan.

Selain itu, Najib yang disifatkan oleh penganalisis ekonomi sebagai ‘jadong’ – ungkapan pemikir Syed Hussein Alatas yang bermaksud jahat, bodoh dan sombong – turut berdepan beberapa pertuduhan lain, termasuk dalam kes 1Malaysia Development Berhad.

Sementara Zahid yang juga Pengerusi Barisan Nasional berdepan 40 tuduhan menerima suapan daripada Ultra Kirana Sdn Bhd berhubung Sistem Visa Luar Negara (VLN) kerajaan, di Mahkamah Tinggi Shah Alam.

Sebanyak 33 pertuduhan adalah berkaitan menerima suapan berjumlah SGD13.56 juta daripada Syarikat Ultra Kirana Sdn Bhd sebagai dorongan untuk dirinya sebagai Menteri Dalam Negeri di Kementerian Dalam Negeri Malaysia (KDN), melanjutkan kontrak syarikat itu sebagai pengendali Perkhidmatan One Stop Centre (OSC) di negara China dan Sistem VLN serta didakwa mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Tujuh pertuduhan lagi, Presiden UMNO itu didakwa sebagai Menteri Dalam Negeri memperoleh untuk dirinya wang tunai SG$1,150,000, RM3,000,000, EURO15,000 dan AS$15,000 tanpa balasan daripada syarikat sama yang mempunyai hubungan dengan kerja rasmi beliau.

Dia juga mengaku tidak bersalah terhadap 47 pertuduhan jenayah di Mahkamah Tinggi Kuala Lumpur membabitkan Yayasan Akalbudi.

Dua belas daripada pertuduhan itu membabitkan pecah amanah jenayah (CBT), lapan rasuah dan 27 pengubahan wang haram membabitkan wang berpuluh-puluh juta ringgit milik Yayasan Akalbudi.


PM Perancis terselamat usul undi tak percaya

Perdana Menteri Perancis Elisabeth Borne pada Isnin terselamat daripada undi tidak percaya apabila usul itu gagal mendapat sokongan majoriti.

Parlimen menolak usul dikemukakan Kesatuan Rakyat Sosial dan Ekologi Baharu (NUPES), dan hanya memperoleh sokongan 146 daripada 577 Ahli Parlimen, lapor Agensi Anadolu menurut Bernama.

Borne mengecam percubaan parti pembangkang untuk menjatuhkan kerajaannya, sambil menyifatkan cubaan itu mengganggu tugas Parlimen.

“Perancis memerlukan kerajaan yang menjalankan tugasnya, tetapi sebahagian lagi mahu menyekatnya,” katanya.

Di Perancis, usul undi tidak percaya pernah diluluskan ketika kerajaan pimpinan Georges Pompidou berkuasa pada 1962, hingga terpaksa meletak jawatan, tetapi kembali berkuasa dalam pilihan raya seterusnya

Parti berhaluan kanan yang diketuai Marine le Pen – pencabar Presiden Emmanuel Macron – tidak menyokong usul itu.

Alexandre Loube, ahli parti itu berkata kerajaan perlu mengelak daripada menghadapi lagi satu krisis tatkala negara sedang dilanda “krisis sosial, ekonomi dan keselamatan.”

Pemimpin gabungan NUPES mempertahankan usul itu dan mendakwa kurang kepercayaan terhadap kerajaan Borne.

Perikatan Macron hilang majoriti dan parti pembangkang juga menolak tawarannya untuk membentuk “kerajaan perpaduan”.


Ketua Pemuda AMANAH kritikal, ditidurkan akibat Covid-19

Jangkitan Covid-19 yang menjangkiti Ketua Pemuda Parti AMANAH, Shazni Munir Mohd Ithnin semakin kritikal dan kini terpaksa ditidurkan.

Menurut laporan, keadaan Shazni Munir yang semakin kritikal dikongsi Ketua Angkatan Muda Keadilan (AMK), Akmal Nasrullah Mohd Nasir menerusi Twitternya yang turut memberitahu Shazni Munir mengalami jangkitan Covid-19 tahap lima.

Akmal Nasrullah turut mendoakan Shazni Munir dan berharap semua orang ramai turut sama-sama memohon kesembuhan beliau.

“Ya Allah, Kau lindungilah beliau, berikan kesembuhan kepada beliau, berikan kekuatan kepada beliau. Mohon sama-sama doakan,” ciapnya dalam Twitter.

Sebelum ini, Setiausaha Pemuda AMANAH, Asim Abdullah Ainullotfi pda 24 Julai lalu memberitahu Shazni Munir dijangkiti Covid-19 tahap empat.

Pihaknya juga dimaklumkan isteri dan anak-anak beliau disahkan positif Covid-19.

Semoga dipelihara dan diberikan kesembuhan segera buat Shazni Munir.


Covid-19: Amaran gelombang varian Omicron XBB

Kementerian Kesihatan Malaysia (KKM) memberi amaran negara sedang berdepan dengan gelombang kecil Covid-19 varian Omicron XBB.

Menteri Kesihatan sementara, Khairy Jamaluddin berkata gelombang itu dijangka menyebabkan negara merekodkan peningkatan kes dalam beberapa minggu akan datang.

“Sama ada ia menjadi gelombang besar (atau tidak) ia bergantung kepada tingkah laku komuniti,” katanya pada sidang media hari ini (31 Oktober 2022).

Beliau mengingatkan Malaysia sekarang ini sedang mengalami gelombang kecil jangkitan Covid-19, selepas jumlah kes semakin meningkat kebekangan ini.

Untuk rekod, sejak tiga hari lalu jangkitan baharu harian meningkat melebihi 3,000 kes, setelah merekodkan angka 2,000 sejak kali akhir mencatat 3,118 26 Ogos, sebelum turun kepada 2,491 kes sehari kemudian.

Pada 27 Oktober lalu jangkitan baharu masih mencatat di bawah 3,000 iaitu sebanyak 2,762 kes. Bagaimanapun, jangkitan melonjak pada Jumaat (28 Oktober) kepada 3,296 kes; 3,189 kes (Sabtu); dan 3,129 kes (Ahad).

Sehubungan itu, Khairy mengingatkan orang ramai supaya kekal memakai pelitup muka bagi mengelakkan penularan Covid-19.

“Memandangkan situasi semasa, penggunaan topeng kini “sangat disyorkan” walaupun ia kekal secara sukarela,” katanya.

Beliau berkata antara 23 dan 29 Oktober, kes jangkitan baharu meningkat 16.5 peratus kepada 16,917 kes daripada 14,250 kes minggu sebelumnya.

Khairy juga berkata semasa sidang media di Putrajaya hari ini bahawa bilangan pesakit di hospital juga meningkat sebanyak 14 peratus, bagi setiap 100,000 orang.

“Bagaimanapun, kita dapati dari segi kemasukan ke hospital kerajaan, paling ramai adalah dalam kalangan mereka yang mengalami simptom ringan. Simptom tidak serius, katanya, sambil menambah penggunaan katil di unit rawatan rapi (ICU) hanya meningkat sebanyak 2 peratus.

“Dalam erti kata lain, kita sedang berhadapan dengan gelombang kecil,” katanya sambil menambah kementerian tidak pasti sama ada gelombang itu akan bertambah buruk, dan semuanya bergantung kepada usaha masyarakat untuk mengelak keadaan daripada menjadi lebih teruk.


‘PAS bersikap talam dua muka’

Presiden UMNO Datuk Seri Ahmad Zahid Hamidi berkata PAS telah menunjukkan sikap talam dua muka dan tidak setia dalam persahabatan.

“Itu pandangan PAS… daripada awal itulah pendirian kita tetapi mereka sudah memperlihatkan sikap talam dua muka,” kata mengulas kenyataan bahawa PAS masih lagi menganggap konsep penyatuan ummah yang digagaskan oleh parti itu dan UMNO di bawah payung Muafakat Nasional (MN) adalah formula terbaik bagi menghadapi Pilihan Raya Umum Ke-15 (PRU-15).

Beliau berkata UMNO tidak mahu sahabat yang tidak mempunyai pendirian tetap dalam setiap tindakan dan keputusan yang dilakukan.

“Kita tidak mengambil kira bahawa soal kononnya politik matang sebagai organisasi apatah lagi pertubuhan politik yang siang cakap lain dan malam berubah bercakap lain pula apatah lagi esoknya.

“Kita mahu rakan yang setia dan kesetiaan itu bukan hanya kata-kata tetapi dari segi tindakan dan juga keputusan yang dilakukan.

“Kita juga tidak mahu sindir menyindir dilakukan, maka kita sudah kenal mana yang mutu dan mana yang manikam… sekilas ikan di air kita sudah kenal jantan betinanya,” katanya seperti dilapor BH.

Beliau berkata demikian ketika ditemui pada Majlis Sambutan Hari Raya Aidilfitri di Kompleks Umno Bagan Datuk, hari ini.

Semalam media melaporkan, Setiausaha Agung PAS Datuk Seri Takiyuddin Hassan menegaskan pemahaman PAS berdasarkan Piagam MN dan penyatuan ummah bukan hanya terhad kepada parti tertentu saja, sebaliknya dalam piagam itu jelas menyatakan MN boleh disertai mana-mana parti politik, badan bukan kerajaan (NGO) atau individu yang mempunyai matlamat sama iaitu ke arah penyatuan ummah.

Beliau dilaporkan berkata, disebabkan itu PAS masih lagi menyeru supaya penyatuan ummah membabitkan semua pihak terutama parti Melayu Islam, parti Bumiputera dan parti bukan Melayu yang tidak ekstrim sebagaimana yang disebut oleh Presiden PAS, Tan Sri Abdul Hadi Awang.

Mengulas lanjut Zahid berkata, strategi menghadapi PRU-15 secara solo adalah yang sebaiknya selepas cubaan dan peluang yang diberikan tidak dimanfaatkan dengan baik.

“Saya fikir itulah (bergerak secara solo) yang sebaiknya sebab kita sudah mencuba beberapa kali untuk memberikan ruangan yang secukupnya bagi mereka untuk terus mempersetujukan apa juga perkara yang terkandung dalam piagam penyatuan ummah.

“Tetapi sikap mereka tidak begitu maka eloklah kalau kita lupakan saja hasrat yang dinyatakan oleh mereka itu,” katanya.

Mengenai status kerjasama UMNO dan PAS setakat ini, jika terdapat dua dasar kerjasama yang berlainan iaitu di negeri dan persekutuan, Zahid berkata, perkara perlu menghormati keputusan yang sudah dibuat oleh parti masing-masing.

“Saya fikir elok kita hormat keputusan yang sudah dibuat oleh Majlis Tertinggi dan kita juga menghormati keputusan yang Majlis Syura PAS dan Jawatankuasa PAS Pusat, eloklah kita saling menghormati keputusan parti masing-masing,” katanya.


Aaron-Wooi Yik cipta sejarah juarai Kejohanan Badminton Dunia

Beregu lelaki utama negara Aaron Chia-Soh Wooi Yik mencipta sejarah menjadi setelah menjadi pemain Malaysia pertama memenangi gelaran Kejohanan Badminton Dunia 2022 di Tokyo, Jepun, hari ini (28 Ogos).

Menghadiahkan kejayaan sempena Hari Kebangsaan, Aaron-Wooi Yik menampilkan aksi hebat memukau penonton di Tokyo Metropolitan Gymnasium, menundukkan bekas juara dunia tiga kali dari Indonesia Mohammad Ahsan-Hendra Setiawan dengan 21-19 dan 21-14.

Pasangan nombor enam bersemangat walaupun pada awalnya ketinggalan 7-11 sebelum mendahului 16-11, 18-12. Kedudukan menjadi 19-19 dan seterusnya mengakhiri set pertama dengan 21-19.

Kejayaan ke atas pasangan yang diberi julukan ‘The Daddies’ itu menyaksikan Aaron-Wooi Yik melakar sejarah menjadi pemain badminton Malaysia pertama meraih gelaran juara dunia, yang dilakukan pada penampilan keempat mereka di kejohanan berkenaan.

Dengan kejayaan melangkah ke final semalam, pasangan ranking keenam dunia itu turut muncul beregu Malaysia pertama dalam tempoh 12 tahun mara ke final Kejohanan Badminton Dunia selepas kali terakhir dilakukan Koo Kien Keat-Tan Boon Heong pada edisi 2010 di Paris.

Pencapaian terbaik Aaron-Wooi Yik yang juga pemenang pingat gangsa Sukan Olimpik Tokyo 2020 dalam kempen kejohanan dunia adalah beraksi di pentas suku akhir pada edisi 2018 di Nanjing, China.

Lebih manis kemenangan di Gimnasium Metropolitan Tokyo itu secara tidak langsung memberikan hadiah paling bermakna buat negara yang bakal menyambut Hari Kemerdekaan ke-65, pada Rabu ini.